text:
Bariton/Eufonium
Baritone og Eufonium eru bæði gomul ljóðføri, tó ikki so gomul sum trompetin, men hoyra tó heima í messing familiuni. Baritonin verður bert brúkt í Hornorkestri (Brass Band), meðan Euphonium harafturat eisini verður brúkt í Harmoni- og Symphoniorkestri.
Munurin á Baritone og Eufonium er støddin, og talið av ventilum.
Baritone hevur 3 ventilar og Eufonium hevur 4 ventilar.
Baritonin er minni, so hon ljóðar eitt stað millum Trombone og Eufonium. Eufonium er størri, og hevur tí ein breiðari klang. Eisini kann Eufonium við sínum 4 ventilum spæla heilt djúpar tónar.
Til ber at byrja at spæla Bariton/Eufonium tá man er 8- 12 ár, tó velst tað um støddina av næminginum
Frálæran er einkultfrálæra 30. min um vikuna og orkesturspæl ein tíma um vikuna.


c: text/html

text:
Havið dregur. Tað vita vit.
Og tað er einki nýtt, at havið er vandamikið og tiltrekkjandi eins og havfrýr, kópakonur, marmennlar og nykar, sum nú í hópatali verða til turistmagnetiskar standmyndir á náttúruvøkrum blettum kring landið alt. Standmyndirnar eru eyðvitað ein ítøkiliggerð av mýtum úr gomlum døgum. Hetta eru søgur, ið eru bygdar á fólksligar ímyndir um møtið millum menniskju og hugfloygdar havfrýr og havmenn, sum ikki minst romantiskir høvundar hava dyrkað. Hesar frásagnir um havsins fatalu atdráttarmegi eru í roynd og veru so mikið tugdar, at tær í útgangsstøði hava eitthvørt klichékent yvir sær. So tá yrkjaraegið í byrjanini av nýggja yrkingasavninum hjá Onnu Maluni Jógvansdóttir, Korallbruni leggur klæði síni í ein penan bunka, stígur á helluna og tveitir seg á bláman, ja, so verða mínar lesaravónir skrúvaðar niður. Eg stúri heilt einfalt fyri at skula lesa okkurt longsulsfult rutinupatetiskt kenslusvans av eini sjálvmorðsbók.
Eg kundi ikki farið meira skeiv. Sjálvmorð og deyði eru í grundini ikki av stórum týdningí í hesum yrkingasavninum – savnið er hinvegin fult av yðjandi lívi, av skapan og av tilverunnar lívrunnu ringrásum. Av týdningi í hesi bók eru metabolisman, stoffskiftið ella tilfarsliga umbroytingin frá holdsligum menniskjahylki til náttúrufevnda vistfrøðiskipan.
Kanska kunnu vit siga, at tá yrkjaraegið setir av og kroppurin brýtur vatnskorpuna, verður eisini sett av fyri einum nýggjum máta at skriva um náttúru í føroyskari yrking. Hetta er næstan sum við alduni hjá J.P.Jacobsen, sum í staðin fyri at fylgja síni lagnu í teirri ævigu rørsluni millum land og hav, brádliga steðgar, fer á flog og undir veingjabreiði hjá sjálvum Pegasus verður ein yrking ella ein Arabesk til eina tekning hjá Michelangelo í Uffiziskálanum í Firenze.
Eins og aldan hjá J.P.Jacobsen er eisini Anna Malan Jógvansdóttir flúgvandi í hesum sjáldsama væl samanhangandi undirvatnssavninum, Korallbruni. Savnið byrjar við einum lyfti, eini einfaldari, konsentreraðari lítlari inngangsyrking við beinleiðis samanfalli millum yrkjaraeg og hav við tilsipingum til Hamlet og hansara tilveruligu hugleiðingar, meðan hann heldur í skøltinum á Yorick. Lesarin verður biðin um at lurta, og vit lýða gleðiliga á eina bók sum hesa.
Savnið hongur saman eins og ein yrkingasvita, sum í byrjanini lýsir yrkjaraegið á einari síðu og havið á hinari. Hetta havið bæði lokkar og lýgur, tí tað vil hava yrkjaraegið útí seg. Próvgrundin er tilfarsliga samanfallið millum salta havið og so saltið í egpersónsins sveitta og tárum júst sum í kenda sanginum hjá Eivør/Marjuni Kjelnæs. Og meðan júst hetta er ítøkiligt og satt, vísir uppáhaldið um, at deyðin er róligur og vakur, seg at vera lygn. Har er líðing og blóð í deyðanum. Kroppurin doyr og søkkur til botns og á botninum gera havsins djór sær dælt av honum. Krabbar og gággur leggjast á og verða likamliga eitt við yrkjaraegið. Meðan henda prosessin er í gongd, gongur eisini ein annar leikur fyri seg, sum fyrst er ein samrøða millum havið, sonevnda gágguhjartað og aðrar verur. Miðskeiðis í bókini er ein mynd, eitt ravmagnshjartarit ella eitt EKG av tí slagnum, sum verður gjørd, tá tú kemur til kanningar á sjúkrahúsinum og elektrodur verða settar ymsastaðni á yvirkroppinum at máta virksemið hjá hjartanum. Gágguhjartað er eitt slag av høvuðspersóni í frásøgnini. Tað liggur væl vart inni í eini gágguskel og ber, sum tað so vakurt stendur, beinagrindina uttaná. Hjartað er eftir øllum at døma gitnaðarført og leggur rogn, sum klekjast út í ljósið alt í meðan kroppurin upploysist, verður etin av fiskum og fer í eitt við havsins lívrunnu vøkstir: "eygnatarin blundar/ munntarin gapar reytt/ andlitstarin sveimar tungt".
Tvær hvalspýggjur dala niður á hvør sítt rivjabein hjá yrkjaraegnum og verða havbróst. Her broytist huglagið og verður meira pøst við endurtøkum, ið mynda eina ógvusliga havkvinnu, sum bæði ber í sær skapan og oyðilegging.
míni bróst eru tung nú
skína eldreytt
eru havsólir
við langum træðrum
skyggja
goysandi
sum eldgos
á havsins botni
Yrkjaraegið verður fyrst til taraskóg, men avmaterialiserast enn meira og verður at enda til blátt hav. Søgan er mýtukend og transformatiónin gevur lesaranum hugasamband við eitt nú ævintýrið um havfrúnna hjá H.C.Andersen, sum umbroytist fyrst til menniskja og síðani til eitt frumevni, men eg komi eisini í tankar um onkra erotiska, vitalistiska yrking hjá Karsteni Hoydal og sjálvandi hugsa vit eisini øll um ta dragandi Alduna hjá Gunnari Hoydal.
Í tíðindaskrivi frá forlagnum Eksil verður greitt frá, at savnið Korallbruni sambært yrkjaranum er ein roynd at skriva seg burtur frá menniskjanum og út í náttúruna, og at Anna Malan Jógvansdóttir arbeiðir út frá einum sokallaðum posthumanum og náttúruheimspekisleiddum rákið, ið er sterkt í hesum døgum innan innan list og skaldskap í Norðurlondum. Hetta ljóðar áhugavert, men tað einasta, sum í grundini hevur týdning er um yrkingarnar í bókini eru listarliga relevantar. Tað eru tær. Teksturin er yvirhøvur merktur av stórum málsligum, tilfarsligum, evnisligum og poetiskum tilviti og konsekvensi í hesi bókini, Korallbruni, sum bert er onnur útgáva hjá unga, gávuríka yrkjaranum, Onnu Maluni Jógvansdóttir. Eitt merkisvert avrik.

robotstxt: allowed

filter: keep


text:
Fylgir ein bara eitt lítið sindur við í miðlum kring heimin, ber illa til IKKI at geva sær far um allar ávaringarnar frá alt fleiri serfrøðingum um, hvussu álvarslig fíggjarstøðan í heiminum er. Ov mikið er til av larmi frá sonevndum 'konspiratiónsteorikarum' og 'dómadagsprofetum', sum varskógva um heimsins undirgang, men hetta er ikki tað, sum sipað verður til her. Her verður tosað um eina kreppu, har veruleikin og tølini tala sítt greiða mál. Høgt virdir altjóða felagsskapir og serfrøðingar viðurkenna støðuna - og ávara um, at støðan er hættislig.
Men her á landi verður hetta evni av ókendari orsøk ikki umrøtt serliga nógv sæð í mun til, hvussu álvarsligt málið er, og enn minni, hvat støðan merkir - ella kann koma til at merkja fyri føroyska samfelagið.
Umborð á søkkandi Titanic
Hví tykjast flest allir føroyskir politikkarar at tosa so lítið um alheims búskaparstøðuna? Trúgva teir ikki uppá, at støðan er so álvarslig - og at tað kann raka Føroyar meint? Vita teir ov lítið um tað? Ella skilja teir tað bara ikki? Til ber í øllum førum at staðfesta, at enn vilja fleiri politikkarar heldur raðfesta ómetaliga kostnaðarmiklar ørvitisverkætlanir, enn at seta alla orku inn á at fyrireika samfelagið til at klára seg undir eini ógvusligari kreppu, sum vit enn smbrt. serfrøðingunum bert hava sæð byrjanina av.
Møguliga er støðan í heiminum so mikið álvarslig, at politikkarar og onnur ikki vita síni livandi ráð. Ella óttast teir kanska fyri at loypa ov nógvan fjáltur á fólk við at nevna tað. Tá er lættari at lata sum um, at alt er í fínasta lagi og vóna, at alt allarhelst skjótt lagar seg aftur av sær sjálvum. Men hetta er sum at sita á fyrsta klassa á ovasta dekki umborð á Titanic og lata sum um, skipið ikki søkkur, hóast niðastu dekkini langt síðani eru farin undir kav. Onkur má gera vart við tað, so fólk fáa høvi at bjarga sær og sínum.
Men hvør hevur gjørt sær ítøkiligar tankar um, hvat hendir her á landi, um t.d. amerikanski búskapurin fór á heysin við ógvusligum gjarðandi árini á búskapin í restini av heiminum? Onkur einstakur kanska, men er nakar komin við uppskotum til eina tilbúgvingarætlan fyri Føroyar? Tá tað ER hent, er tað jú ov seint. Og tá skulu hesir somu politikkarar standa til svars. Men her tykjast so gott sum allir at liggja og sova.
Heimurin eftir "Peak Oil"
Eitt sera týðiligt tekin um hetta er m.a., at desperasjónin eftir at finna olju tykist vera so mikið stór, at oljufeløgini velja alt dýrari, alt meira víðgongdar og alt meira vandamiklar hættir at finna olju, t.d. á djúpri og djúpri vatni, uttan at taka neyðugu trygdaratlitini (Hugsa bara um Deepwater Horizon vanlukkuna í Mexico-flógvanum). Harumframt velja oljufeløgini at gagnnýta sløg av kolvetni, sum eru sera torfør at útvinna og sera kostnaðarmikil at fáa líkinda góð oljupreparat burturúr (t.d. tjørusand og oljufløgugrót).
Ímeðan byggja fleiri og fleiri u-lond enn teirra framgongd næstan bara á oljuriknan ídnað og flutning, samstundis sum at fólkavøksturin í heiminum veksur eksponentielt (2b). Fólkavøksturin fer uppum 7 milliardir fólk júst í ár. Øll hesi fólkini brúka alt meira av øllum tilfeinginum - mati, olju o.ø. Tá eftirspurningurin eftir olju veksur skjótari, enn útboðið - tvs. skjótari enn oljuframleiðandi londini kunnu náa at framleiða oljuna, hevur hetta við sær, at oljuprísirnir ósvitaliga hækka - kanska við smærri sveiggjum upp og niður, men rákið sum heild er ógvuslig dýrkan.
Avleiðingar av hækkandi oljuprísum
Hetta minkar alt um orkuna at megna hækkandi kostnaðarstøðið. Fólk velja tískil at taka lán - bæði privatu húsarhaldini og fyritøkurnar - at gjalda útreiðslurnar við og halda livistøðinum uppi. Men gjaldførið ER vánaligt, so bankar og lánsveitarar fella fyri freistingini at bjóða lán við lagaligari og lagaligari afturgjaldstreytum - bæði til privat og fyritøkur, so samfelagshjólini, harímillum týdningarmikli bústaðarmarknaðurin, kann haldast í gongd. Men tað er bara at skjóta pínuna út.
Alt er í veruleikanum bygt á tilgjørt "ríkidømi", sum ikki hevur hald í nøkrum veruleika. Pengar verða brúktir við heimild í nøkrum komandi, sum fólk vænta sær, men sum ikki finst í veruleikanum - og neyvan fer at finnast. Øll skumpa bara soleiðis skuldina frammanfyri seg. Men tá virðini ikki eru reell, og ov lítið kemur inn aftur í mun til tað væntaða, máast grundarlagið undan álitinum á lántakararnar, og so brestur bløðran at enda (1k).
Privat og fyritøkur fara á heysin í hópatali. Hareftir fara bankarnir og lánsveitararnir á heysin, sum aftur noyðir landsins stjórnir til at átaka sær skuldina fyri at bjarga smáspararunum frá fullkomnum húsagangi og soleiðis fyribyrgja, at samfelagið ikki steðgar heilt upp. Soleiðis verður skuldarbyrðan bara flutt uppeftir í skipanini. Men hetta tyngir landsbúskapirnar í sera stóran mun í longdini.
Loysa ikki skuldarkreppu við at taka fleiri lán
Men stjórnirnar vilja ikki gera politiskt sjálvmorð við at linka krøvini til vælferðina. Manglandi gjaldføri ger seg galdandi í fleiri, fyrr so ríkum londum. Tað fær stjórnirnar at kenna seg kroystar til at taka lán at fíggja vælferðina við. Men tað kemur ikki nóg nógv inn í kassan aftur, so fleiri lán mugu til - eisini lán til at fíggja rentur og avdrøg fyri av gomlum lánum. Alt fleiri lond eru soleiðis endað í einum skuldarspirali, har tey hækka skuldarloftið alt meir. Men so við og við eru tey heldur ikki før fyri bara at gjalda renturnar av ovurstóru skuldini, sum veksur eksponentielt. Tað ber ikki til at koma burtur úr eini skuldarkreppu við bara at taka fleiri lán! Tað sigur seg sjálvt. Eins og tað ikki ber til hjá einum alkoholikara at drekka seg burtur úr alkoholismuni. Og hvør skal gjalda rokningina í síðsta enda? Hon verður send víðari til komandi ættarliðini, sum heldur ikki hava ráð at gjalda skuldina. At enda kemur húsagangurin. Fleiri lond kunnu knappliga standa í eini støðu, at hvørki alment lønt ella fólk á privata marknaðinum fáa útgoldið lønir sínar, tí eingin hevur pengar at gjalda teimum við. Og hvat hendir so, tá fólk ikki hava pengar á kontuni at keypa mat o.a. fyri? Tað óhugnaliga scenariið kann ein bara ímynda sær...!
Byrjanin til eina verri kreppu
Hetta ger seg ikki minst galdandi fyri tað einaferð so mæta heimsveldið USA, sum nú skyldar fýra ferðir sína egnu bruttotjóðarúrtøku. Tað merkir, at landið kann rakast av "hyperinflasjón", so øll luft fer úr búskapinum. Fleiri ættarlið fram í tíðina mugu so gjalda fyri marglætið hjá núlivandi amerikanarunum . Fleiri onnur framkomin lond skylda eisini upphæddir, sum eru størri enn teirra egna bruttotjóðarðurtøka, og fleiri eru farin - ella eru um reppið at fara - á húsagang, tí tey hava mist alt trúvirðið hjá lánsveitarunum. Á alheims stigi er skuldin nú komin upp í so astronomiskar hæddir, at hetta aldrin er sæð fyrr í søguni. Alheims samlaða skuldin er nú 10 ferðir størri enn samlaðu bruttotjóðarúrtøkurnar fyri øll lond í heiminum!
Vandin fyri, at øll peningaskipanin raplar, er reellur. Tískil mugu lond fyrireika, hvussu tey ætla sær at møta einum alheims fíggjarskrædli. Eisini Føroyar. Tey, sum lata eygu, oyru og munn aftur fyri hesum trupulleika og lata sum um, alt stendur væl til, kunnu vænta sær at vakna upp við kaldan dreym ein dag. Tí alt bendir á, at heimsins fólk yvirhøvur mugu fyrireika seg uppá eina longri varandi djúpa og kollveltandi kreppu, har øll mugu læra at liva nógv meira frá hondini í munnin í framtíðini. Tey, sum tá fara at standa seg best, verða tey, sum skylda minst og eru mest sjálvhjálpin lokalt.
Neyðugt at gera Føroyar meira sjálvbjargnar
Føroyingar verða noyddir longu nú at venja seg við, at oljan ikki longur kann vera álitið. Oljan fer um ikki so langa tíð ikki longur at kunna vera grundarlagið undir møguleikanum at veita fólki breyð á borðið, sum fyrr - heldur ikki um olja verður funnin í føroyskari undirgrund. Í framtíðini mugu føroyingar líta nógv meira á lokala tilfeingið, enn teir gera í løtuni, sum til ber at framleiða uttan brúk av olju. Ikki so nógv til at framleiða útflutningsvørur av, men beinleiðis sum tað, fólkið sjálvt skal liva av.
Versnar alheims støðan so nógv, sum spátt verður av so mongum, so verða Føroyar nógv meira avbyrgdar frá umheiminum aftur, enn tær eru í dag - og so kann støðan hjá fólkinum í Føroyum gerast beinleiðis lívshættislig. Um eitt veruligt fíggjarligt skrædl kemur, og føroyingar tá ikki ætla sær at vera tiknir á bóli og vera millum teirra, sum standa á berum, so er alneyðugt longu nú at fyrireika seg uppá at gerast nógv meira sjálvbjargin og t.d. økja um eginframleiðsluna av fleiri neyðsynjarvørum. Arbeiðsplássini, sum vóru útflutt, mugu innflytast aftur. Og nógv meira má fáast burtur úr egnum tilfeingi - sjálvandi á burðardyggum grundarlag - soleiðis at samfelagið gerst nógv meira óbundið at innflutningi, enn tað er í dag.
Hetta evnið fer seinna greinin í hesi røð at viðgera nærri, har hugleitt verður um, hvussu lívið man fara at síggja út í Føroyum, tá vit ikki longur fara at hava ráð til oljuna: Nýggjur veruleiki ger kanska grindadráp neyðug aftur - les greinina her: http://elinbrimheimheinesen.blogspot.com/2011/09/seinna-greinin-av-tveimum-um-hvussu.html
Ímeðan ber til at ogna sær meira vitan um heimskreppuna í teim mongu slóðunum til greinir, bøkur, frágreiðingar og dokumentarar um evnið í listanum niðanfyri.
1. Greinir:
m. DR.dk: Jørgen Ørstrøm Møller: USA går bankerot inden 2020
Inden 2020 er USA gået fallit. Gælden er allerede i dag så alvorlig, at flere stater burde være blevet lukket. Faktisk siger tallene, at USA's økonomi er værre end Grækenlands.
http://www.dr.dk/DR2/Danskernes+akademi/Oekonomi_Ledelse/VL_Doegn_2011/20110127222058.htm
n. EnergisTjenesten: Alternativ til olie – det skal du vælge
Tårnhøje oliepriser får rigtig mange danskere til at se sig om efter en erstatning for oliefyret.
http://www.energitjenesten.dk/files/resource_16/Alternativ%20til%20olie%2002%202007.pdf
o. Mathaba.net (the world's leading independent news agency):
Hard Times Getting Harder
Americans are being hammered economically, politically and socially. Paul Craig Roberts quoted Vladimir Putin calling America "a parasite on the world."
http://networkedblogs.com/nNr45
p. JP.dk: Ny amerikansk aktienedtur
Det værste kvartal for det amerikanske børsmarked siden finanskrisen endte fredag med ny nedtur.
http://epn.dk/okonomi2/global/usa/article2563901.ece
q. Der Spiegel: America's Debt Crisis
Why Europe Is Right and Obama Is Wrong
US President Barack Obama has recently suggested that Europe must take on more debt to stimulate the economy. Such reliance on cheap money, though, is what got us into the current crisis in the first place -- both in Europe and in the US. America's problem isn't too little money. It's a lack of competitive products.
http://www.spiegel.de/international/world/0,1518,789624,00.html
r. Portfolio.com: The End
The era that defined Wall Street is finally, officially over. Michael Lewis, who chronicled its excess in Liar’s Poker, returns to his old haunt to figure out what went wrong.
http://www.portfolio.com/news-markets/national-news/portfolio/2008/11/11/The-End-of-Wall-Streets-Boom
3. Bøkur:
i. Michael Lewis. Boomerang: Travels in the New Third World
o. NIA - National Inflation Association: http://inflation.us/
5. Dokumentarar:
g. The Secret of Oz - Winner, Best Documentary of 2010 (v.1.09.11): http://www.youtube.com/watch?v=swkq2E8mswI


text:
Okkara tilvísingar eru nógvar. Niðanfyri sæst eitt úrvæl av ymiskum fyritøkum og stovnum sum hava keypt hitapumpur o.a. frá Sp/F Christiansen.
- Leirvíkar Kirkja
- Strandferslan Tvøroyri
- Havnar Bio
- Filadelfiasamkoman landavegur 22
- Fiskiveiðiefirlitið
- KBI Klaksvík
- Bønahúsi Øravík
- Missiónshúsið í Tvøroyri
- Torgið í Vági
- Marinbase (marinebase)
- Tórshavnar Sløkkilið
- Hotel Øravík
- Skipasmiðan í Vági
Umframt hesar úrvaldu kundar, hava vit uppset hitapumpur í sethús, garagur v.m. Sp/F Christiansen vóru teir fyrstu á Føroyska marknaðinum við hitapumpum, og hava góðar og drúgvar royndir innan økið.


text:
Orð og lag: Kári Jacobsen
Tað er fríggjakvøld
og enn ein arbeiðsvika liðug er
sum eg vil gloyma
og hava út úr míni verð
Men nú kann eg leypa út í eitt lív
sum eg haldi er betri
uttan rættiliga at vita hví
Tað er fríggjakvøld
og eg lívið liva vil
At sita heima alt kvøldið
tað er eitt verri skil
Men nú kann eg stuttleika mær og møta fólki
Á ja! Og kanska eg kann
finna ein mann og siga við hann:
Kanst tú koma heim við mær í kvøld
tí eg eri køld
tú kanst hita meg
eg eri góð við teg
Ansa eftir mær alt sum tú kann
tí at eg teg nú fann
ver nú góður við meg
eg eri góð við teg
Tað er fríggjarakvøld
eg eri í býnum nú
dansi, hoyri tónleik
stuttleiki mær jú
Av og á yggi eg
rundan um meg
tí kanska eg kann
finna ein mann og siga við hann:
Kanst tú koma …
(Mansrødd):
Kann eg koma heim við tær í kvøld
tí at tú ert køld
eg kann hita teg
og vera góður við teg – t-t-t-t-teg.
Ansa eftir mær alt sum tú kann
tí at eg teg nú fann – ja-ja-ja
ver nú góð við teg
eg eri góður við meg
h-h-h-h-h-h-h-h-h-h-h-h-h-heim!!!
h-h-h-h-h-h-h-h-h-h-h-h-h-heim!!!


text:
Verkhśsiš Virkni er partur av eind 9 ķ Trivnašardeplinum.
Samband fęst viš eindarleišsluna her
Verkhśsiš Virkni
Berjabrekka 2
100 TórshavnTlf.: 359198
Verkhśsiš Virkni heldur til į Berjabrekku ķ Havn og er eitt virkishśs fyri vaksin fólk, sum eru kropsliga og sįlarliga menningartarnaš. Talan er um fólk, sum hava stóran tųrv į stušli og hjįlp ķ gerandisdegnum. Taš er plįss til 30 borgarar į Virkni.
Ķ nįmsfrųšiliga arbeišinum veršur dentur lagdur į, at stimbra og menna samskiftisevni, sansir og kropp hjį borgarunum. Nįmsfrųšiliga arbeišiš veršur skipaš į ein hįtt, sum gevur borgarunum mųguleika at menna sķna persónsmensku, sķni andaligu og likamligu fųrleikar. Borgararnir framleiša ymiskar lutir śr t.d. ull, silki, leiri, filti, tręi og ųšrum natśrligum tilfari. Verkhśsiš hevur eina sųlubśš, sum er opin tį virksemi er ķ hśsinum. Jólasųla er į hvųrjum įri, har lutir, sum eru virkašir gjųgnum įriš, verša seldir.
Teir flestu borgarnir eru ķ skipašari koyring undir MBF ella privatari avtalu og vera koyrdir til og frį arbeiši. Į hvųrjum įri er jólasųla, jólahugni, fųstulįvintshald og summarveitsla.
Verkhśsiš hevur eina Facebook sķšu sum kallast Verkhśsiš Virkni, hana finnur tś her
Tólv stavsfólk arbeiša į Verkhśsinum Virkni, m.a. nįmsfrųšingar, ergoterapeutur, nįmsfrųšiligur massųrur, sjśkrarųktarfrųšingur, Marte Meo terapeutur o.o.
Dagført tann 23-08-2016


text:
- Tíðindi, mentan og ítróttur
Krevja at Zuma leggur frá sær
Enn er eingin almenn fráboðan komin, men flokkurin fer seinni í dag at hava tíðindafund um politisku framtíðina hjá 75 ára gamla, Jacob Zuma, sum verður lagdur undir mutur.
Jacob Zuma hevur verið forseti í Suðurafrika síðani 2009.
800 ákærur um mutur eru reistar ímóti forsetanum, men hann hevur politiskt órin, og tí hevur Zuma ikki viljað lagt frá sær sjálvboðin.
Jacob Zuma legði frá sær sum formaður í ANC í desember.
Forsetaskeið hansara er úti næsta ár, men hann hevur verið undir stórum trýsti at lata valdið frá sær varaforsetan, Ramaphosa, sum eisini er leiðari í ANC.
Sí eisini


text:
Orð og lag: J.E. French
Týtt: Victor Danielsen
1. Millum boðar og íður eg strandaður var
á tí villu, tí ókendu strond,
men tá vónleyst og myrkt alt sá út fyri mær,
mín Frelsari rætti mær hond.
Niðurlag:
Ja, Jesus, hann rætti mær hond;
ja, Jesus, hann rætti mær hond;
á Golgata træ
hann hekk í mín stað,
ja, Jesus, hann rætti mær hond!
2. Villar bylgjurnar brutu um bátin hjá mær,
eingin hjálp var frá landi at sjá;
men tá vandin var mestur, var Jesus mær nær
og rætti mær hondina tá.
3. Tá ið báturin brotin í briminum lá,
eingin glotti í myrkrinum var,
bert at líta á navn sítt hann lærdi meg tá,
og hondina rætti hann mær.
4. Og um synd tín sum boðabrot reisist kring teg,
og bert undirgang eyga títt sær,
minst, at ein fyri synd tína ofraði seg,
hann rættir út hond móti tær!
5. Og nú syngi eg, meðan eg ferðist avstað,
um tann kærleik, sum loysir øll bond,
og eg sigi ta søgu, sum hjørtu ger glað,
um Jesus, sum rætti mær hond.


text:
Áki Bertholdsen 07.12.2017 (07:42)
Summastaðni er himmalsins ódnarveður
Ódnarveðrið, sum boðað hevur verið frá seinastu dagarnar, er nú brostið á av álvara. Serliga er tað norðanfyri og í vestaraparti av landinum at tað er ringt veður. Men eisini í Suðuroy er fitt av vindi summastaðni, á Fámjinsvegnum er hann upp í 41 metrar.
Árni Jacobsen, økisleiðari hjá Landsverki sigur, at hann hevur mált upp í 51 metrar um sekundið á Gjáarvegnum og sambært maskinføraranum, sum grevur har, er tað »himmalsins ódnarveður« á Gjáarvegnum, og ikki hugsingur um at koyra.
Yvirhøvur er so nógvur vindur, at Landsverk mælir frá allari óneyðugari koyring, sum Árni Jacobsen málber seg. Á Oyndafjarðarvegnum er heldur ikki koyrandi.
Tað er eisini hált og krapi, og í erva á Vestmannavegnum er jarðrok, men tað verður kaldari, so tað er væntandi, at tað verður meiri jarðrok í erva og meiri krapi í neðra.
– Tað er skjótt at fólk kunnu koma í trupulleikar, skuldi hann øtla veðrið, sigur Árni Jacobsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Alexander Stewart
Lag 1: Robert Bennett
Lag 2: Hans G. Nägeli
Lag 3: W. Kane
Týtt: Victor Danielsen
Upprunaheiti: O Lamb of God, we lift our eyes
1. Guds Lamb! Upplyft várt eyga sær
teg mitt í trónuni;
á okkum skín, títt ljós send nær
frá høgu dýrdini!
2. Títt verk er væl og ævigt gjørt,
vit liva, eru frí;
til Gud tú hevur okkum ført,
tí tær vit standa í.
3. Tó – lat nú flóta náði her,
vís megi tína nú,
her mitt ímillum okkum ver,
teg sjálvan vísi tú!
4. Frá ljósins hæddum uppi har,
úr miðju trónunnar,
skín her, vit bíða eftir tær,
og metta sálirnar!


text:
Innbjóðing UM 2007, NS-Stevnu.
Við hesum ein innbjóðing til UM 10-11 nov. 2007.
Kappingin er fyri bólkarnar 3,og eldri, UM vinnararnir verða sjálvandi funnir millum svimjarar í bólki 3- 4&5.
Tilmeldingarfreistin er sett til Mikuhvøldi kl 18.00
Frámeldingarfreistin er sett til hóskvøldið kl 18.00.
Hvørt felag møtir við 3 hjálparfólkum
Hjálparfólkafundur og upphiting verður leygarmorgunin kl 8.00 í Ægirhølinum . Kappingin byrjar kl 9.00.
Leygardagin byrjar upphiting og hjálaparfólkafundur kl 15.00. Kappingin byrjar kl 16.00.
Sunnudagin byrjar upphiting og hjálaparfólkafundur kl 13.00. Kappingin byrjar kl 14.00
Tilmeldigarnar skulu sendast til [email protected]
Vinarlig
v Ægir
Evald & Reidar
PS. Gev gætur at svimjarar eldri enn bólkur 5 eisini hava loyvi at luttaka, sjálvsagt ikki um unglingameistaraheitini, men ífall tey ætla sær at klára tíðir til landslið og líknandi.


text:
Um Augljós
Dr. Med. Jóhannes Kári
Dr. Jóhannes K. Kristiansson framdi sína fyrstu LASIK viðgerð á Duke University Eye Center ár 2000. Hann tók prógv frá Duke University Eye Center sum eygnalækni ár 2000, varð góðkendur limur í felagskapinum fyri hornhinnu og ljósbroytandi viðgerð sama árið. Hesin limaskapur varð staðfestur árið eftir. Sum serfrøðingur í lasara ljósbroytandi viðgerð hevur hann framt fleiri enn 10.000 arbeiðsgongdir við at brúka cutting edge tøkni og við at bjóða bestu tænastu hjá Eyeligt Laser Refractive Surgery Center.
Starvsfólk Augljóss


text:
Vel fullkorn og ver við í kappingini
Í morgin 24.oktobur er fullkornsdagur í Danmark, og
Fólkaheilsuráðið vil gjarna gera dagin til føroyskan fullkornsdag. Deil tína fullkornsuppskrift við okkum á facebook.
Far inn á facebooksíðuna og deil tína uppkskrift í viðmerkingum undir kappingini. Um tað er møguligt, vilja vit gjarna síggja mynd av uppskriftini. Vit hava
fingið FK at stuðla kappingini, so vinnarin fær eitt gávukort á kr 1000,-
til FK, sum tú sjálvandi kanst brúka til at keypa hópin av vælsmakkandi, heilsugóðum mati.
GG! Uppskriftin skal vera tín egna. Fyri at vera við í kappingini skalt tú dáma facebooksíðuna hjá Fólkaheilsuráðnum.
Vit finna vinnaran tann 30.oktobur við lutakasti millum allar viðmerkingar við uppskrift.
Facebooksíðuna hjá Fólkaheilsuráðnum finnur tú her.
Kostráðini mæla til: Vel fullkorn
Et 75 g av fullkorni um dagin. Fullkorn er í korni og mjøli, har alt kornið er brúkt. Tað er ikki neyðugt við heilum kjarnum og kornum í breyði og bollum, bert tú brúkar fullkorn. Fullkorn hevur nógvar kosttrevjur, vitaminir og mineralir, og tað mettar longri og hevur eisini við sær, at tú etur minni. Vel fullkornsbreyð heldur enn ljóst breyð, og vel fullkornspasta heldur enn hvítt pasta. 75 g av fullkorni kann eitt nú vera 2 dl av havragrýni og ein flís av fullkornsrugbreyði um dagin.


text:
Fólkaflokkurin megnar at geva barnakekk og skattalætta til láglønt
11. Sep 2012
Vit í Fólkaflokkinum...
Framhaldsdeild í Sankta Frans skúla og íbúðir í Kommunuskúlan
11. Sep 2012
Lat okkum gera...
Lív aftur í Havnina
11. Sep 2012
Einki er so keðiligt, sum fólkatómar gøtur. Føroyar hava brúk fyri, at Havnin av røttum...
Bíligari at búseta seg í Havn
11. Sep 2012
Fleiri og fleiri ungar familjur velja at flyta úr...
Høgrasnaring
05. Sep 2012
Fólk í útjaðaranum skulu gjalda minni í skatti enn fólk í miðstaðarøkinum. Tað sigur Páll...
Djórapark í Tórshavnar kommunu
05. Sep 2012
Er tað nakað, sum eg sakni í okkara kommunu, er...
Tá risin svevur á pengunum!
03. Sep 2012
Hetta er fjórða greinin av seks pørtum. Fari við hesum...
Forsætisráðharrin vil heldur ikki útflýggja fullveldisskjøl
03. Sep 2012
Sambandsflokkurin...
Hevur Tórshavnar kommuna ráð til ikki at gera íløgur í ungdómin?
30. Aug 2012
Tórshavnar kommuna hevur...
Hetta er ikki gott nokk Helle; vinarliga kalla ein spaka fyri ein spaka!
30. Aug 2012
Danski forsætismálaráðharrin...
Førleikamenna fólkaskúlanæmingar
30. Aug 2012
Tað er í mínum hugaheimi ikki ein spurningur um,...
Lestrarstuðul til fjarlesandi
30. Aug 2012
...
Størri skúlaeindir
30. Aug 2012
Vit síggja og hoyra í hesum døgum um næmingar sum fara í skúla, men hvat...
Samhaldsføst skipan tryggjar fólkavøkstur
30. Aug 2012
Ein samhaldsføst sosial skipan eigur at tryggja at øll hava...
Barna- og ungdómspolitikkur 2009 – 2012-
30. Aug 2012
Sitandi samgonga millum Javnaðarflokkin og Tjóðveldi hava framt nógv...
Lat høvuðsstaðin granska ullina!
29. Aug 2012
Við eini verkætlan, kunnu vit í Tórshavnar kommunu taka stig...


text:
Býráðsfundur 3. september 2012 kl. 17
1.
11/00024 Víðkan av havnaøkinum í Funningsfirði
Viðgerð av eykajáttan í samband við víðkan av havnaøkinum í Funningsfirði
Tilmæli
Tekniska deild mælir til, at arbeiðið við at víðka havnaøkið í Funningsfirði verður fíggjað við eykajáttan, og at arbeiðið verður framt í 2012.
Viðtøka
Vinnu og havnanevndin samtykti á fundi tann 27. aug 2012 at fylgja tilmælinum frá TD.
Fíggjarnevndin hevur á fundi 31.08.2012 tikið undir við uppskotinum, og at biðið verður um eykajáttan til at fíggja arbeiðið.
2.
12/00294 Kanning av møguleikanum at seta í verk forskúlatilboð í Runavíkar kommunu
Tilráðing
Kunning um útreiðsluneutrala eykajáttan til Forskúli á Skála fyri fíggjarárið 2012
Býráðið samtykti á fundi 31/05-2012 at taka undir við Sosialu nevnd og Mentanarnevndini at gera royndarskipan við Forskúla á Skála. Fyribilsmetan av útreiðslunum vóru 216.000 kr. í rakstri og 150.000 kr. í íløgu, íalt 366.000 kr.
So skjótt sum møguligt skuldi neyv fíggjarætlan gerast fyri rakstrarkostnaðin av forskúlatilboðnum, væntaða minni útreiðslu hjá Varðanum og neyvari meting at íløgutørvinum til forskúlan. Hetta skal verða grundarlag fyri eykajáttan har samlaði meirkostnaðurin skal fíggjast av rakstraravlopinum á barnaansing felags.
Hetta komandi skúlaárið verður forskúli settur á stovn á Skála við 12 næmingum. Játtanin til virksemið (396 tkr í 2012) er útreiðsluneutral, men fer tó frá øki 3 hjá SN til øki 4 hjá MN, og skal tí samtykkjast av býráðnum sum eykajáttan. Fyri fíggjarárið 2013 er talan um eina øking í rakstrinum.
Samanumtikið:
Forskúlatilboðið kostar 396 tkr. Játtan til hetta verður flutt frá øki 3 til øki 4.
RS 342 Varðin sparir í lønarúrteiðslumog rakstri, tí børnini nú bert verða ansað har ½ dag.
Partur av foreldaragjaldinum fer nú til forskúlan.
Írestandi upphædd verður tikin av RS 380.
Tilráðing frá fíggjarleiðaranum:
Forskúlatilboðið á Skála kostar í hesum fíggjarári (2012) 396 tkr, sum er 30 tkr meira enn fyrsta metingin. Økingin er í metta rakstrarkostnaðinum.
Mælt verður til, at tilboðið verður fíggjað við eini útreiðsluneutralari eyajáttan, har 396 tkr verða fluttar frá øki 3 til øki 4 (alt í nettotølum, sí uppsetingina omanfyri):
Øki 4
Rakstrarstað 425 Forskúli, íløga 150.000
Rakstrarstað 424 Forskúli, rakstur 246.000
Samlað fyri øki 4 396.000
Øki 3
Rakstrarstað 342 Dagstovnurin Varðin -98.000
Rakstrarstað 380 Barnaansing felags -298.000
Samlað fyri øki 3 -396.000
Av tí, at talan er um íløgu, og at flytingin er millum øki, sum eru undir ábyrgd av hvør sínari nevnd, eigur eyajáttanin at verða samtykt á 2 býráðsfundum.
Viðtøka
Fíggjarnevndin hevur á fundi 31.08.2012 tikið undir við tilmælinum.
3.
12/00255 Lørift og uppvørpa til Løkshøll
Tilmæli frá Mentanardeildini.
Býráðið valdi seinasta heyst, at seta kr. 600.000,- av til lørift og uppvørpu í Løkshøll. Hendan upphæddin var mett at røkka til útgerð av hóskandi dygd til alla vanliga framvísing í Løkshøll, tó ikki til biografvirksemi.
Fyri summarferiuna vórðu tilboð heintaði inn frá føroyskum veitarum. Útgerðin í innkomnu tilboðunum varð ikki mett at hava
ætlaðu dygdina.
Samanumtikið játtaði býráðið kr. 600.000,-
Mettur samlaður kostnaður biograf-loysn kr. 1.064.146,-
Írestandi peningur kr. 464.146,-
Eftir okkara tykki stendur valið tí nú millum eina fyribils "bíliga" loysn, sum nøktar tørvin hjá ráðstevnum við meira her og nú, ella ein fullfíggjaða fyrstafloks loysn, sum gevur hølunum heilt nýggjar møguleikar.
Mælt verður til at taka av betru loysnini.
Tilráðing frá fíggjarleiðaranum.
Á íløgufíggjarætlanini í skúlanum við Løkin eru 900 tkr tøkar á RS 413. Ein møguleiki er at gera eina umraðfesting og nýta hesa upphædd at fíggja meirkostnaðin til lørift og uppvørpu. Verður tað ikki gjørt, er neyðugt at veita eykajáttan, um arbeiðið skal gerast og fíggjast í 2012.
Viðtøka
Mentanarnavendiin hevur á fundi 27. august samtykt at taka undir við tilmælinum og at heita á býráðið um at lata eina eykajáttan á kr. 450.000. Málið verður beint í fíggjarnevndina.
Fíggjarnevndin hevur á fundi 31.08.2012 tikið undir við tilmælinum frá Mentanarnevndini og mælir til, at eykajáttan upp á 450 tkr verður veitt at fíggja hetta.
4.
12/00391-19 Hølisviðurskiftini hjá barnaansingini á dagstovninum Varðanum á Skála
2. viðgerð av eykajáttan, samtykt av býráðnum 21/6-2012.
Tilráðing frá Sosialu deild:
Tekniska deild hevur biðið um tilboð uppá arbeiðið frá tveimum byggifyritøkum.
Tekniska deild mælir til at taka av lægra tilboðnum.
Sosiala deild tekur undir við tilmælinum frá Teknisku deild. Somuleiðis mælir Sosiala deild til, at 150.000 kr., ið frammanundan eru avsettar til endamálið, skulu flytast frá ábøtur á verandi stovnar til íløgu í Varðan og at søkt verður um eykajáttan til írestandi.
Viðtøka
Sosiala nevnd hevur á fundi 11.06.2012 samtykt at taka undir við tilmælinum frá Teknisku deil og sosialu deild og at málið verður beint í fíggjarnevndina í samband við eykajáttan.
Tilráðing frá fíggjarleiðaranum:
Mælt verður til, at játtan til arbeiðið verður fingin til vega, sum Sosiala nevnd hevur skotið upp.
Fíggjarnevndin hevur á fundi 14.06.2012 samtykt at taka undir við tilmælinum frá Sosialu nevnd og fíggjarleiðaranum.
Býráðið hevur á fundi 21/06-2012 samtykt at taka undir við sosialu nevnd og fíggjarnevndini


text:
18. apríl verður tiltakið ”Greið frá tínum yrki”, sum Vinnuhúsið og Yrkisdepilin skipa fyri.
Tiltakið verður í KÍ-høllini mikudagin 18. apríl.
Skráin:
Kl 09:50 – 10:00 vælkomin (í KÍ-høllini)
Kl 10:00 – 10:30 – Handverkarar greiða frá 1. ferð
Kl 10:30 – 10:45 – Steðgur og næmingar skifta høli
Kl 10:45 – 11:15 – Handverkarar greiða frá 2. ferð
Liðugt.
Sostatt verður 8. flokkur ikki til ítrótt 3. og 4. tíma mikudagin. Teir lærarar ið annars hava ítrótt, eru tøkir at taka aðrar tímar í hesum sambandi.
Stutt um ”Greið frá tínum yrki”
“Greið frá tínum yrki” er skipað soleiðis, at handverkararnir/yrkislærd eru saman tvey og tvey í hvør sínum høli. Vit hava seks hølir. Næmingarnir, sum ganga í 8. flokki, verða somuleiðis deildir upp í seks bólkar, har hvør bólkur fer í eitt høli at lurta. Handverkararnir/yrkislærdu greiða síðani frá í 25-30 min. Eftir hetta verður stuttur steðgur, áðrenn næmingarnir rotera einaferð og fara í annað høli at lurta í 25-30 min. Tá tað er liðugt, er tiltakið eisini liðugt.
Sostatt koma næmingarnir ikki runt til allar handverkararnar/yrkislærdu, men fáa eina “smakkiroynd” av hvørjir møguleikar liggja í einari yrkisleið sum handverkari/yrkislærdur. Samstundis hava onnur í flokkinum verið og lurtað eftir øðrum handverkara/yrkislærdum. Hugskotið er soleiðis, at floksfelagarnir eftirfylgjandi kunnu deila upplivingar, og hava fingið eitt inntrykk av, hvat tað merkir at vera handverkari ella yrkislærdur, uttan at skula sita ov leingi og lurta eftir øllum 12 fakfólkunum fortelja.
Góðu foreldur og næmingar!
Sum nakað nýtt hava vit á Skúlatrøð tikið upp samstarv við Gist&Vist um matpakkaskipan í skúlanum. Hetta merkir, at framyvir ber til hvønn skúladag at bíleggja matpakka heimanífrá, sum síðani verður latin skúlanum til matarsteðgin. Bíleggingin skal tó verða avgreidd áðrenn kl. 7:30 um morgunin. Til ber eisini at bíleggja matpakkar fyri fleiri dagar í senn.
Skipanin byrjar mánadagin 16. apríl 2018, men til ber longu nú at bíleggja. Fyrstu ferð skal tú tó stovna teg sum brúkara.
Til ber at lesa meira um skipanina á: http://matpakkin.fo/til-foreldrini/
Vinaliga
Vagn Foldbo, skúlastjóri
lúsakríggj 24. og 25. februar
Lýs er ein afturvendandi trupulleiki hjá nógvum børnum, vaksnum, stovnum og skúlum. Fyri at fyribyrgja og basa lýsnum er neyðugt, at øll verða kemd samstundis.
Vit fara tí at heita á øll foreldur um at kemba tykkara børnum vikuskiftið 24. - 25. februar 2018.
Talan er um eitt felags átak við áheitan frá okkum øllum
Vinarliga
Barnahúsið Margit
Blákollan
Dagrøktin
Dr. Margrethu Barnagarður
Fjallafípan
Mylnuhúsið
Snjallabjalla
Allir næmingar møta kl. 8.00 í flokshølinum, flokshugni og gera klárt at dansa.
Kl. 9.00 fara 1. til. 5.fl. í miðhøll skúlans at dansa
Kl. 9.00 fara 6. til 8. fl. í fimleikarahøllina at dansa.
Uml. kl. 10.00 til 10.30 er fríkorter (lærararnir, sum eru um flokkin, býta fríkorterið millum sín)
Kl. 10.30 fara flokkarnir aftur í flokshølið at fáa ein bita (flokslærarin/foreldur fáa til vega bollar. (skúlin keypir okkurt drekkandi)
Kl. 11.00 sláa pott
Tá liðugt er at sláa pott, verður farið heim. Snjallabjalla tekur ímóti næmingum frá kl. 11.30
Staðseting, tá vit sláa pott:
Um viðrar, eru vit úti.
Um ikki viðrar:
Torg 1: 1. fl.
Torg 2: 2. og 3. fl.
Torg 3 uppi á: 4. fl.
Torg 3 niðri undir: 5. fl.
Fimleikarhøll 1: 6. fl.
Fimleikarhøll 2: 7. fl.
KÍ høllin: 8. fl.
Fríggjadagin 15.desembur ætla vvit at halda eitt jóla-galla fyri allar næmingar í 8. flokkum. Og øll eru boðin við!
Vit vera í miðhøllini í Ósáskúlanum. Har verður m.a. matur, okkurt drekkandi, góðgæti, myndatøka, undirhald og mangt annað hugnaligt.
Rúsdrekka er strangliga bannað!! Um so er, at onkur er ávirkaður av rúsi, sleppur man ikki at luttaka í veitsluni!!
Minnist eisini til at uppføra tykkum pent!
Tað einasti tit skulu hava við er eitt gott lag og eitt stórt smíl. Minst til at vera pent ílatin.
Um tit høvdu vilja at hjálpt til, kunnu tit ringja til 272925 ella 228810.
Vónandi fáa vit eitt stuttligt kvøld. Vit síggjast fríggjadagin kl. 18.30 tann 15/12-17:-))
Vinaliga fyrireikarnir (næmingar) G.G Kjartan Sleidre er ábyrgdarfólk
9. november kl. 19 skipar skúlastýrið fyri felags foreldrafundi í miðhøll skúlans. Á skránni verður ársfrágreiðing frá forkvinnuni í skúlastýrinum umframt ein fyrilestur við evninum: Tøkni – ein góður tænari, men ringur harri. Teldlar og tøkni er ein alsamt størri partur av okkara gerandisdegi. Bæði við góðum og minni góðum avleiðingum. Foreldur og skúli hava eina avbjóðing í at fyrireika børnini til tað talgilda samfelag, sum tey eru og verða ein partur av. Tað verður Jan Ziskasen, stjóri í Føroya Tele, sum fer at halda fyrilesturin. Eisini verður orðaskifti og kaffi.
Møtið fjølment!
Skúlastýrið
Lærarar í 8.a
Flokslærari: Petur Páll Mikkelsen, tlf. 282082
Føroyskt, søgu og alisfrøði: Petur Páll
Danskt: Carsten W. Andersen
Enskt: Randi Biskopstø
Kristni: Zakaris Hammmer
Lívfrøði og landalæra: Jákup Jacobsen
Støddfrøði: Bina Klakstein
Listabreyt: Katja Kjartansdóttir, Zacharias Hammer, Karl Jóhan Thomsen
Ítróttur: Jákup Mikkelsen, Jórun Høgnesen, Andrias Magnussen, Tina Purkhús
Hósdagin 22/6: Floksdagur. Útferð fyri 7. flokkarnar: Kl. 9.00: Vit møtast við tunnilsmunnan í Áninum. Vit ganga norður í Strandardal, har vit hugna okkum og eta matpakka.
Uml. kl. 12: Vit eru aftur sama stað, og vit enda har.
Tit skulu vera í góðum skóm og hava matpakka við!
Vit gleða okkum at síggja tykkum!
Latið allar bøkurnar, uttan Føroyskt, Danskt og Landalæru inn í morgin. Skuffurnar í stovuni skulu eisini ruddast og tømast. Tað gera vit kl. 11.40
Til royndina í føroyskum møta tit soleiðis:
Kl. 8.00 Daniel, David og Berint
Kl. 8.30 Frank, Jóan Petur og Jákup
Kl. 9.00 Heri, Brandur og Flóvin
Kl. 9.30 Olivia, Eyðálvur og Mortan
Kl.10.00 Beinir, Eddi og Bjørk
Hesar søgur skulu tit lesa:
Klokkan ringir s. 7
Í skúlanum s.16
Útiløgudreingirnir á Viðareiði s.21
Summarkvøld við Rockall s.28
Slagið s.38
Teir sjey svanirnir s.45
Maðurin við spælidósini s.55
7.a skal til hesar munnligu royndir:
Týsdagin 13. juni Føroyskt
Fríggjadagin 16. juni Danskt
Týsdagin 20. juni Landalæra
Vit fara á seturskúla á Selatrað mánadagin 22. mai - mikudagin 24. mai. Møta á skúlanum mánadagin kl.11.30
At hava við:
Soviposa, skiftiklæði, regnklæði, góðar skógvar/stivlar.
Kostnaður 250,- pr. næming. Helst havt peningin í morgin, fríggjadagin.
Um onkur ikki fær komið við, mugu tey hava ein seðil um tað heimaifrá!
Carsten og eg hava bilar við, men brúk er fyri tveimum bilum aftrat at koyra. Er onkur, ið fær koyrt mánadagin og komið aftur eftir næmingum á middegi mikudagin.
Vóni vit fáa tveir góðar og gevandi dagar á Selatrað! - og minnist til, at vit eru gestir í bygdini og mugu tí uppføra okkum fyrimyndarligt!
Fylgið við her, um okkurt nýtt verður lagt út!
vh
Petur Páll
Klaksvík tann 17. mai 2017
Góðu foreldur!
Kostur er sera týðandi fyri okkara gerandisdag, ikki minst hjá børnum okkara. Tað snýr seg ikki einans um at eta seg mettan og sløkkja tostan, men eisini hvørjum tú etur teg mettan av og sløkkir tostan við. Hetta hevur ávirkan á tannheilsuna og evnini at hugsavna seg.
Børn vita, hvat tey vilja hava, men tey vita ikki altíð, hvat er gott fyri tey. Tí hava tey brúk fyri vaksnum at taka nakrar avgerðir fyri tey, m.a. viðvíkjandi mati.
Tað er nógv søtmeti millum børn í skúlanum, og hetta sæst aftur í m.ø. tannheilsuni. Fyri at betra um hetta, vilja vit við hesum heita á tykkum foreldur um ikki at geva børnunum søtmeti í matpakkan og ikki lata tey hava pening við í skúla, so tey kunnu keypa sær eitthvørt í skúlatíðini. Hetta vil uttan iva betra um tannheilsuna og vælveruna annars.
Vónandi verður tikið væl ímóti hesum.
Vinaliga
Skúlin, skúlastýrið og skúlatannlæknin
Evnisdagar verða frá mikudegi 15. februar til fríggjadag 17. februar.
Klaksvík- fyrr og nú
1. Svimjing
2. Fótbóltur
3. Ferðasamband
4. Læknavirksemi
5. Seyðahald
6. Húsarhald
7. Klæði
8. Fiskivinna
9. o.s.fr.
Tit skulu lýsa eitt av hesum evnum “fyrr og nú.”
Úrslitið skal vera ein framløga, sum skal vera liðug fríggjadagin 17. februar kl.11.00
Framløgan kann vera t.d.:
myndafrásøgn
filmur (longd 2-5 minuttir)
samrøða (interview av t.d. eldri fólki)
blað
t.v.s. okkurt produkt, ið lýsir evnið.bert hugflogið avmarkar
!!!Góðan arbeiðshug!!!
Lærararnir
Áheitan á foreldur/avvarðandi! Ein kanning um uppmøting er gjørd á Skúlatrøð, og vísur tað seg, at uml. 10% av skúlabørnunum koma ov seint í skúla hvønn dag. Hetta er ein trupulleiki og órógvar undirvísingina sera nógv. Skúlastýrið hevur viðgjørt málið og heitir staðiliga á foreldur/avvarðandi um at lata børnini í skúla til tíðina.
Vegna skúlastýrið Jórun Andreasen, forkv.
Góðu foreldur
Felags lúsakríggj !!!
Lýs er ein afturvendandi trupulleiki hjá nógvum børnum, vaksnum, stovnum og skúlum. Fyri at fyribyrgja og basa lýsnum er neyðugt, at øll verða kemd samstundis.
Vit fara tí at heita á øll foreldur um at kemba tykkara børnum vikuskiftið 28. - 29. januar 2017.
Talan er um eitt felags átak við áheitan frá okkum øllum.
Sí eisini www.gigni.fo
Vinaliga
Barnahúsið Margit
Blákollan
Dagrøktin
Dr. Margrethu Barnagarður
Fjallafípan
Mylnuhúsið
Snjallabjalla
Á Skúlatrøð
Viðtala í 7.a verður týsdagin 17. januar frá kl. 15
Til viðtalurnar verður læraratoymið í 7.a ( Ragnhild, Carsten og Petur Páll)
Næmingarnir eiga at koma við!
Tit møta soleiðis:
Kl. 15.00 Jóan Petur
Kl. 15.15 Jákup
Kl. 15.30 Flóvin
Kl. 15.45 Brandur
Kl. 16.00 Daniel
Kl. 16.15 Heri
Kl. 16.30 Eddi
Kl. 16.45 Bjørk
Kl. 17.00 Mortan
Kl. 17.15 Eyðálvur
Kl. 17.30 Beinir
Kl. 17.45 Frank
Kl. 18.00 David
Kl. 18.15 Olivia
Kl. 18.30 Berint
Um tíðirnar ikki passa, kunnu tit royna at skifta við onkran annan. Annars kunnu tit seta tykkum í samband við meg. So finna vit eina løtu, ið passar.
Gott nýggjár annars og vit gleða okkum at síggja tykkum!
vh. Petur Páll
tlf. 282082
t.post: petur.pall.mikkelsen@skulin.fo
Góðu foreldur og næmingar
Í hesum hugnaligum jólatíðum við jólahugna, ljósum og nissuhúgvum er óbodnir gestir komnir á vitjan. Vit hava hoyrt um bæði børn, ung og vaksin sum hava fingið lýs. Lýsnar trívast í øllum hári - bæði reinum og skitnum, og viðhvørt eru tær so friðaligar at ein ikki kennir skriða. Tí er sera umráðandi at øll kanna fyri lús. Fyri at finna lýsnar er neyðugt at kempa alt hárið við tættukambi. Hárið skal vera vátt og lættast er um balsam er í, tí tá fáa lýsnar ikki flutt seg.
Um tit finna lýs kunnu tit venda tykkum til Apotekið og fáa nærri vegleiðing. Meira kann lesast á heimasíðuni apotek.fo.
Vinarliga
Petra Arge Poulsen og Leila Olsen
heilsufrøðingar
Vit høvdu ein góðan túr í Mykinesi, tað haldi eg, at øll vóru samd um. Vælkomin at hyggja at fleiri myndum her: http://skulatrod.fo/?p=17&_sp=albumcollections_albums&AlbumId=348&l=fo


text:
Ingi Samuelsen
20.10.2017 - 09:39
Tíðindi > Vinna & Tøkni > Alivinna
Umleið 500 tons av alilaksi í Skotlandi eru deyðir orsaka av sjúku. BBC skrivar, at talan er um tvey alibrúk í Isle of Lewis í Herbridunum. Norska alifyritøkan Marine Harvest váttar, at økið í Loch Erisort er rakt av bakteriuni 'Pasturella Skyensis'.
Felagið sendir eina umbering til íbúgvarnir í økinum, sum eru órógvaðir av ringum lukti í økinum og av stórum lastbilum, sum hava koyrt deyða fiskin burtur.
Hildið verður, at smittan kom í alibrúkið seinast í august. Eitt ástøði sigur, at veðurlagsbroytingar við heitari sjógvi kann vera orsøkin til at aliøkini í Skotlandi eru vorðin meira sárbær, skrivar BBC.
Eitt umboð fyri alifyritøkuna sigur, at talan er um 500 tons, sum eru farin fyri skeytið. Fiskarnir eru umleið 4 kilo til støddar, so hann roknar við, at talan er um 125.000 laksar, sum eru deyðir hetta tíðarskeiðið.
Steve Bracken frá Marine Harvest greiðir BBC frá, at tey staðfestu hesa smittuna, Pasturella Skyensis, á oynni Skye í 2002.
- Sjúkan drepur fiskin, men tað ber til at viðgera fiskin móti smittuni, og tað er tað, vit gera í Loch Erisort í løtuni, sigur Steve Bracken. Fiskurin fær antibiotika, og tað sær út til at hjálpa.
Vónin er at vinna fram til eina vaksinu móti júst hesi sjúkuni, men í løtuni er tað av størsta týdningi at tryggja, at smittan ikki breiðir seg, sigur umboðið hjá Marine Harvest í Skotlandi.
Loch Erisort er ein langur fjørður, beint sunnan fyri Stornoway, høvuðsbýin á Suðuroyggjum, Hebridunum.


text:
Nú er tíðin, at summardekkini skulu av og vetrardekkini á. Týdningarmikið er at burturbeina tey gomlu, slitnu dekkini á rættan hátt.
Um felgan ikki kann brúkast aftur, lat hana til jarnendurnýtslu og dekkini til brenningar. Um neyðugt, fáið verkstaðið at taka gomlu dekkini av felgunum.
Tá ið jarnið verður latið til jarnendurnýtslu, fáa vit gagnnýtt tað umaftur í nýggjum vørum. Um jarnið verður brent í ovninum hjá IRF, fer tað fyri tað fyrsta illa við ovninum og harumframt fyri skeytið saman við øskuni, sum verður tyrvd.
Vit hava als ikki ráð til at lata gott tilfeingi, so sum jarn, fara fyri skeytið. Jarn er nevniliga ein mangulvøra. Granskarar vænta, at heldur altjóða nýtslan fram á verandi støði, so verður eftirspurningurin eftir ráðevnum so stórur í 2050, at tað skulu 2 ½ jørð til at nøkta tørvin.
IRF vil tí heita á øll, um at hjálpa okkum at verja umhvørvið og lata tómu felgurnar til jarnendurnýtslu.


text:
Orð og lag: Magnus á Stongum
Babba má ikki forstýrast,
babba er móður í dag,
babba má stríðast sum fýra.
Góði minst altíð til tað.
Babba er álitismaður
við honum í fillur alt fer,
babba er føði og klæði,
far út og spæl góði Per.
Gloym ikki barnaløtan kemur klokkan sjey,
her er ein króna, goym nú væl.
Legg tær í geyma fyrst og síðst á hesi ferð,
at her er lív og einki spæl.
Babbar mugu ikki forsýrast,
babbar eru álitismenn.
Babbar mugu stríðast sum fýra,
komið nú allir í senn.
:,: Hvat er tað besta her í verð,
man ikki babba bestur ber,
sum vøkur hvørvisjón hann fer
til morgindagin meðan tíð enn er :,:


text:
Ungdómur og Sálarlig heilsustøða
Úrslitini frá kanningini “Hvussu hevur tú tað”?
Í 2015 framdi Fólkaheilsuráðið eina størri spurnakanning av
heilsustøðu føroyinga. Næstan 5000 føroyingar vórðu spurdir um heilsustøðu og
vanar, og umleið 2200 valdu at taka lut í kanningini.
Fyrstu niðurstøðurnar vísa m.a., at ungir føroyingar hava vánaligastu
sálarligu heilsustøðuna, og at ring sálarlig heilsustøða er hagfrøðiliga knýtt
at kropsligum óvirkni, vánaligum kost- og svøvnvanum, umframt ónøgd við kynslívið.
Royki- og drekkimynstur vísa eisini eitt ávíst samband við sálarligu
heilsustøðuna. Eisini hava tey við ringari sálarligari heilsustøðu munandi
fleiri sjúkrafráverudagar enn tey við góðari heilsustøðu.
Yngsti
aldursbólkurin ringastu sálarheilsuna
Meðan 18% av føroyingum siga seg hava ringa sálarliga
heilsustøðu, so er hetta galdandi fyri fjórða hvønn í aldrinum 18-29 ár.
Samband ímillum
sálarligu heilsustøðuna og kropsligt virkni.
Fjórði hvør, ið rørir seg lítið, hevur ringa sálarliga
heilsustøðu, meðan hetta bert er galdandi fyri tíggjunda hvønn, sum regluliga
venur kropsliga.
Svøvnur, kostur og
kynslív
Umleið 40% av teimum við sera vánaligum svøvnmynstri hava
ringa sálarliga heilsustøðu, meðan hetta bert er galdandi fyri 10% av teimum,
sum meta seg sova væl.
Tveir triðingar av teimum við ringari sálarligari
heilsustøðu siga seg eisini hava sera ósunnar kostvanar.
Fjórði- og triði hvør við ringari sálarligari heilsustøðu siga
seg ávikavist verða ónøgd og sera ónøgd við kynslív sítt.
Royking og alkohol
Tey, sum ikki roykja, hava betri sálarliga heilsustøðu enn
tey, ið roykja; og tey, ið drekka illa, meta seg hava ringa sálarliga
heilsustøðu.
Sálarlig heilsustøða
knýtt at fráveru frá arbeiði
Tey við sera ringari sálarligari heilsustøðu hava næstan
fýra ferðir fleiri sjúkradagar samanborið við tey, sum hava sera góða sálarliga
heilsustøðu.
Tey við miðallongum
og longum útbúgvingum hava bestu sálarligu heilsustøðuna.
Meðan einans 10% av teimum við longri útbúgvingum siga seg
hava ringa sálarliga heilsustøðu, so metir fjórði hvør við ongari
yrkisútbúgving seg hava tað vánaligt sálarliga.
Uppfatan av egnum
avriki á heilsustøðuna
Ein triðingur av teimum, sum hava vánaliga heilsustøðu
halda, at egið avrik als ikki eru umráðandi fyri at betra um heilsustøðuna.
Trý út av fýra, sum á onkran hátt eru kropsliga virkin meta,
at egið avrik hevur sera stóran týdning fyri heilsustøðuna, meðan tvey út av
trimum, sum ikki røra seg, halda ikki, at egið avrik hevur nakran týdning fyri
heilsustøðuna.
Samanbering við
líknandi kanningar aðrastaðni
Yngsti aldursbólkurin sær út til at hava ringastu
heilsustøðuna samanumtikið, og m.a. kann nevnast, at tey 25-34 ára gomlu í
Føroyum roykja verri enn t.d. í grannalandinum Danmark.
Tá talan er um kropsliga rørslu, so eru tað eisini tey í
hesum aldursbólkinum, sum røra seg minst (undantikið tey 75-79 ára gomlu).
Haraftrat er kropsliga virknið munandi lægri hjá teimum 25-34 ára gomlu í Føroyum
samanborið við tey í Danmark. Hinvegin eru miðalaldrandi føroyingar meira
kropsliga virknir enn danir.
Sálarliga heilsustøðan sær út til at vera betri hjá
føroyingum enn danum í øllum aldursbólkum, undantikið hjá teimum 25-34 ára
gomlu, har eingin munur er at finna ímillum føroyingar og danir.
Fólkaheilsuráðið
Samband:
Magni Mohr, formaður
Teldupostur: magnim@setur.fo
Mobil nr.: 292270
Hvussu hevur tú tað - Sálarheilsa.pdf Tak niður pdf-fílu av greiningarúrslitinum


text:
Heilsa á ferð í Havnini
300 fólk eru nú kannað fyri KOL og typu2 diabetes seinastu fýra vikurnar. Tær tvær seinastu vikurnar hevur Fólkaheilsuráðið verið í Eysturoynni og gjørt kanningarnar og útvið 200 meldaðu til og vórðu kannað. Byrjað varð í Klaksvík, har meira enn hundrað fólk meldaðu seg til. Síðani varð hildið fram í Runavík.
Hesa vikuna kanst kanst tú lata teg kanna fyri KOL og Typu2 diabetes í Havnini. Átakið verður gjørt, tí at mett verður, at tað ganga einir túsund føroyingar við typu2 diabetes, uttan at vita tað. Hetta verður staðfest í Diabetes kanning, sum endaði í mai mánaði í ár.
Fólkaheilsuráðið hevur sett sær fyri at finna hesi fólkini, sum ikki vita av,
at tey eru á vandaleið. Talið fer ivaleyst at vaksa tey komandi árini,
samstundis sum støðugt fleiri og eisini yngri fólk fara at fáa sjúkuna.
Sum vit áður hava nevnt, so er hetta slagið av diabetes nær tengt at lívshátti.
Týdningarmiklastu vandatættirnir eru ov lítil rørsla, skeivur kostur og
yvirvekt. Ættarbregði hevur eisini týdning, eins og ávís sløg av heilivági
kunnu økja um vandan fyri at fáa sjúkuna. Typu2 diabetikarar eru í vanda fyri
at fáa ymiskar komplikatiónir og fylgisjúkur.
Fólkaheilsuráðið hevur eisini sett sær fyri at finna teir roykjarar, sum hava KOL (kronisk obstruktiv lungnasjúka), ella “Roykjaralungu”, sum tað eisini verður nevnt. Henda sjúka hevur við sær álvarsligar heilsuligar avleiðingar fyri tey, sum fáa hana. Royking er atvoldin til 85-90 av øllum tilburðum av KOL. Vandin fyri at fáa KOL er tengdur at teimum sokallaðu pakkaárunum, eitt pakkaár er 20 sigarettir dagliga í eitt ár. Umframt royking kann arbeiðsumhvørvi eisini í ein ávísan mun hava við sær KOL.
Kanningin fer fram í Granskingarlonini í J. C. Svabosgøtu 43
Melda til kanning á telefon: 515155
millum 10 og 14


text:
Hóskvøldið var eg til frumsýning í Havnar Bio, har tey sýndu Oscar virðislønta filmin The King’s Speech, sum fer innar í bretska kongshúsið og byggir á veruligar hendingar.
Elizabeth II drotning, drotningamóðurin, segði í jólataluni í 1992 at árið hevði verið eitt annus horriblis, har pør fóru hvør til sítt og pressan lá eftir øllum. Og enn hevði Diana prinsessa av Wales fimm ár eftir at liva. Sigst, at drotningamóðurin skal hava forða fyri at henda søga bleiv til film og setti kongshúsið í enn verri ljós. Men so varð ikki. Filmurin bleiv til og bretska kongshúsið er helst komið styrkt úr støðuni. Tí søgan er góð og alment viðkomandi.
Í filminum hoyra vit um eitt annus horriblis, sum fór fram handan læstar bretskar kongsdyr undan seinna verðaldarbardaga. George V doyr í 1936 og sonurin Edward VIII tekur við. Men hann sigur kongsheitið frá sær longu innan árið er úti, tí hann vil ganga í hjúnalag við Wallis Simpson, ið verður lýst sum lættlivandi amerikansk veitslukona.
Innvendi og forsmáddi George VI (1895-1952), ið er so ómetaliga tungur fyri málinum, gerst púra óvæntað kongur í bretska heimsveldinum. Pápin, George V, hevði í 1932 lagt lunnar undir árligu útvarpstaluna fyri bretska fólkinum, burturi og heima. Nú eru góð ráð dýr og í loyndum fer kongur, meistarliga myndaður av Colin Firth, á taluskeið hjá avstralska Lionel Logue, eins meistarliga leiktur av Geoffrey Rush.
Tað er í hesum einfalda samspæli millum lærara og næming at filmurin The King’s Speech hevur sína styrka og gerst so alment viðkomandi, at hann kann fáa grót at ryða oman.
Og Derk Jacobi er ein fragd at síggja í leiklutinum sum vælmæltur erkibiskuppur. Helst ein siping aftur til stamandi leiklutin sum gløggi eygleiðarin í sjónvarpsrøðini I, Claudius í 70'unum.
Karmar sum pallseting og klipping í King's Speech fáa meg at hugsa um gomlu widescreenfilmarnar, sum plagdu at enda í uppgerð millum hetju og devul í einum final shoot out. Hesar scenur vóru so breiðar at tær passaðu ikki á sjónvarpsskíggjan, tá video kom fram í 80’unum. Tí fóru tey í Hollywood at klippa breiðscenurnar burtur, so tær vóru fylgjandi nærklipp, andlit til andlit, revolvara til revolvara. Sum at seta avrættarahøvulin á Ingálv, bara tí hann ikki passaði á veggin yvir sofuni.
Fyri fyrstu ferð havi eg sæð hesa avskornu frásøguhevd virka á filmi. Og hon riggar, so tað syngur eftirí. Trongdi kongurin verður skvisaður til vinstru, meðan lærarin stendur sterkur til høgru í næstu mynd. Sjálvandi er endamálið at teir at enda skifta pláss. Og so er søgan úti. Einfalt og effektivt. Og so spældi tað kanska við í mínari fatan av nýggja kongafilminum, at løgmaður sat tvey røð frammanfyri í myrkrinum. Hann hevur lært hatta einfalda, sum stamandi bretski kongurin eisini lærdi – at trýna fyri fólki og bera fram eina virðiliga nýggjársrøðu. Og tað er ikki sum at siga tað.


text:
Í døgunum frá 29.mars til 6.apríl sýnir 10.floks Sangleikabreytin HIGH SCHOOL MUSICAL 2 í Mentanarhúsinum.
Atgongumerki kunnu bíleggjast á Kunnigarstovuni í Fuglafirði tlf 238015, og á tlf 238063. Almennu sýningarnar verða 29. og 30. mars og 1. .2. 4. 5 og 6. apríl - allar sýningar kl 19 - tó undantikið 29.mars, har sýnt verður kl 20. Kostnaður: 125 kr fyri vaksin og 75 kr fyri børn (13 ár og yngri).
Verið hjartaliga vælkomin til ein stóran, stuttligan og romantiskan sangleik, ið brúsar við sangi, dansi, sjónleiki og tónleiki! 🙂 Umleið 60 10.floks næmingar eru partur av leikinum.


text:
Alda Nielsdóttir
13.05.2018 - 12:18
Ítróttur > Ítróttur > Annað
Hans Lindberg, ið er hálvur føroyingur og spælir á danska hondbóltslandsliðnum, varð álopin mitt á gøtuni í Keypmannahavn síðsta vikuskifti. Áleypararnir stjólu m.a. urið hjá honum. Nú sóknast Hans Lindberg í Facebook dagføring eftir hesum urinum, sum er heilt serligt. Urið, ið varð tikið frá honum, varð framleitt í sambandi við týska meistaraskapinum, sum hann vann saman við HSV Hamburg í 2011.
Hans Lindberg sigur við TV2 SPORT, at hann skrivaði um upplivingina á Facebook við vón um, at onkur kennir urið aftur, um álopsmenninir royna at selja tað. Har eru bert 20 av hasum slagnum, og tað er eyðkent við HSV Handball búmerkinum í miðjuni á urinum.
Dagføringin hjá Hans Lindberg kann síggjast her.


text:
Tilfeingisbreytin á Miðnámi í Vestmanna er ætlað føroyskum ungdómum, sum hava áhuga fyri føroysku náttúruni, umhvørvinum og burðardyggari gagnnýtslu av náttúruríkidøminum. Tilfeingisbreytin gevur almennan lestrarførleika til hægri lærustovnar á jøvnum føti við hinar gymnasialu breytirnar.
Tilfeingisbreytin
Tíðindi
Náttúru útferð í Vágum
Ein partur av undirvísingini á tilfeingisbreytini er úti í náttúruni, har næmingarnir fáa kunnleika til náttúruríkidømi, sum vit eiga í Føroyum. Tann 11. og 12. september vóru næmingarnir í 2. flokki útferð í Vágum saman við...[Les meira]
Nýbrot
Tveir fyrrverandi næmingar á skúlanum fremja nýbrot innan kanning av laksalús.


text:
So var aftur sunnudagur og aftur tíð at finna nýggjar vinnarar.
Túsund takk til KVINNU, fyri at hava latið tveir soo fantastiskar vinningar, og undirtøkan hevur eisini verið har eftir. Tað er altíð stuttligt at sleppa at forkela onkran, og hevur nakar uppiborið tað meira enn kvinnurnar? Nei, tí hvør er tað sum ofta forkelar øll hini? Nemliga, allar mammurnar og ommurnar standa á høvdinum, fyri at skapa hugnan rundan um hini, (eisini) á jólum.
Hesa vikuna, høvdu vit enntá fleiri vinningar, og tískil eru tvær hepnar damur, sum fáa eina eyka jólagávu frá KVINNU. Hesar hepnu blivu:
Vinnarin av “EITT ÁRSHALD AV KVINNU” bleiv Tórhild Kvilt.
Vinnarin av bókini “LØTAN” bleiv Sonja Eliasen.
Hjartaliga tillukku tit báðar. Vónandi verða tit glaðar fyri vinningarnar. Tit kunnu seta tykkum í samband við SukurSøtt umvegis facebook síðuna, ella her inni á blogginum.
Til hinar, so er enn ein møguleiki at vinna eina lekkra gávu í næstu viku. Vit enda nemliga við einum braki, og vinningurin verður kunngjørdur á blogginum í morgin.
Annars kann árshald av KVINNU keypast umvegis heimasíðuna hjá teimum og bókin fast til keyps í RIT&RÁK.
M&K


text:
Lettland
Lettland er lýðveldi í Evropa. Í norðri hevur Lettland mark við Estland, í eystri við Russland, og í suðri við Hvítarussland og Litava.
Innihaldsyvirlit
Søga[rætta | rætta wikitekst]
Politikkur[rætta | rætta wikitekst]
Mentan[rætta | rætta wikitekst]
Búskapur[rætta | rætta wikitekst]
Síðan landið gjørdist frælst ríki í 1991, hevur verið roynt at menna landbúnað, skógarvinnu og fiskivinnu, vinnuvegir, sum tungídnaðarætlanir sovjetstýrisins høvdu trokað burtur.
Landafrøði[rætta | rætta wikitekst]
Lettland er mitt ímillum hini bæði Baltalondini. Landið hevur langa strond, har eru tríggir stórir havnabýir, sum síðan í miðøld hava verið týdningarmiklir handilsbýir. Veðurlagið er kaldligt og slavið, og tí leggja bøndurnir mest dent á at halda mjólkneyt og sláturneyt. Høvuðsstaðurin í Lettlandi, Riga, hevur verið týðandi handilsbýur síðan í miðøld. Hann er helst lívligasti høvuðsstaður í Baltalondum og er virkin mentanarmiðdepil.
Býir[rætta | rætta wikitekst]
- Riga (732 000)
- Daugavpils (110 000)
- Liepāja (86 000)
- Jelgava (66 000)
- Jūrmala (56 000)
- Ventspils (44 000)
- Rēzekne (37 000)
Keldur[rætta | rætta wikitekst]
Hygg eisini at[rætta | rætta wikitekst]
Ávísingar úteftir[rætta | rætta wikitekst]


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
inniskógvar
Januar 15 , 2014Nær verður skúlastýrisval aftur?
Betong kubbin
Januar 15 , 2014Havi akkurát lisið greinuna sum stóð á VP.
Haldi at hattar er eitt fínt hugskot, at kommunan hevur keypt hattar stykkið av jørð soleiðis at vegurin kann breiðkast. Men eg dugi illa at síggja, at ein vegur kann gerast oman til kappróðrarneystið eisuni.
Eg vóni bert at hettar ikki er ein avtala millum kommununa og VÍF, soleiðis at vegurin ella økið er keypt til ( VÍF) tí eg haldi at teir fáa bæði í posa og sekk í hesi bygdini.
Tað harmar meg eisini at hugsa um hvussu nógv fólk ár um ár hava fyrireika bátastevnuna til tess at kappróðrarfólki í bygduni skuldu fáa virðuligar umstøður. Nú rógvi eg ikki, men mær fortalt er ikki gott pláss í hasum neystinum.At tað so er blivi eitt fitnessentur í erva er gott, men er tað VÍF sum eigur og rekur tað, míni børn rinda limagjald áleið 600-800 kr árliga, nú skullu tey so eisini rinda 250 kr í limagjaldi í neystinum pluss eitt gjald hvørja fer tey skullu venja.Hopi ikki at man blandar tingini saman.
Takk fyri spurningin.
Vegurin er keyptur til breiðkan av Niðaravegi. Tann høvuðslinja ið Vestmanna Kommuna hevur lagt til breiðkanina inniheldur eisini hetta økið.
Sjálvandi fer Vestmanna Kommuna eisini at hugsa um, hvussu tað kann lata seg gerða, at fáa ein brúkiligan atkomuveg til Neystið, uttan at hetta skal ávirka eina vegabreiðking.
Vetrarfriðing :-)
Januar 15 , 2014Frálíkt at síggja, at tað nú endiliga sær út til at eydnast at byrja vetrarfriðingina í Vestmanna.
Hetta mál hevur fylt nógv seinastu árini, serliga í valstríðnum. Bygdarráslimir og kommunan hava fingið nógv rís á vegnum. Nú skulu tit hava rós. Eisini rós til hagapartarnar, sum við góðum samstarvi hava gjørt hetta møguligt. (tummil upp)
Takk Borgarstjórin!
Januar 15 , 2014Vil bert senda eina tøkk til Borgarstjóran og øll, ið arbeiða hjá Vestmanna kommunu. Tit gera eitt sera gott arbeiði øll somul og vónandi fáa tit eini gleðilig jól og eitt eydnuberandi nýttár.
Ein serstøk tøkk til Borgarstjóran fyri at vísa dirvi til at rudda upp í svansinum! Halt áfram við tí góða arbeiðinum!
Ein sera væl nøgdur skattaborgari í Vestmanna kommunu
Fíggjarætlan 2014
Januar 15 , 2014Hvussu síggja høvuðstølini á fíggjarætlanini fyri 2014 út? Her hugsi eg t.d. inntøkur, íløgur og niðurgjalding av skuld. Hvussu stór væntast nettoskuldin at vera við árslok 2013 og við árslok 2014?
Myrkursins grindamenn
Januar 15 , 2014Raske drenge, grind at dræbe, med fartelefon...
Hví er so myrkt á kaini, tá ið grindin skal skerast upp? Grindamenn mugu nú umframt knív hava fartelefon at lýsa við, annars kundi skjótt verið at onkur skar seg.
Ikki tí, tað er nokk so hugnaligt, fyri ikki at siga jólaligt við øllum smáu perunum.
Har eru mastrar, men tær lýsa bara ikki á kaiina. Gott í tykkum, brúki peruna ;-)
HOL
Januar 15 , 2014Fyrst av øllum vil eg spyrja um hvat kommunan og kommunumennirnir fáa teirra arbeiðsdag at ganga við. Eri so rasandi inná teir vánaligu vegirnar í Vestmanna. Nú í 2-3 mánaðir hava STÒRAR holur verði í vegunum í Vestmanna, tær eru ikki bara lítlar, men eini 10-15 cm djúpar og hartil víðar hettar er skít farligt, hugsa sær til at fólk á súklu súkla í eina slíka holu, tey fara í fyllir eins og bilarnir hjá fólkið stoytdemparar uppheng dekk og annað.Eg fati ikki at kantsteinar ikki kunnu leggjast soleiðis at vatnið sum rennur eftir vegnum verður leitt í avløbini . Feilurin er at áir renna eftir vegunum og knúsa asfaltið sundur, hettar er ein skrúða uttan enda. Kommunumennirnir kundu gjørt hettar arbeiði, eitt strekki í senn. Allur bati bøtur.
Veit annars ikki um hendan síðan er virkin enn.
Fyrispurningur
Januar 15 , 2014Nær er hasin bygningurin bygdur, sum kommunuskrivstovan hevur hildið til í og sum áður telefonstøðin var í, táið hon flutti frá støðini hjá Ullu á Heygum?
Kann nakar siga mær, nær Samson Højgaard seldi húsini, sum Niels jacob Nielsen, hevði átt við ovara veg? Hann seldi tey til Barnaheimið ella Jóhan Hans Simonsen. Takk fyri Gerhard
onkur kanska veit at svara tær uppá hinar spurningarnar.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Árni Gregersen, ting.fo 04.08.2017 (22:58)
Fiskidagar og kærur í næstu viku
Løgtingið hevur ongan fund í komandi viku, men tað hava vinnunevndin og landsstýrismálanevndin.
Vinnunevndin hevur fingið málið um fiskidagar frá 1.september til 31.desember. Málið hevur fingið 1.viðgerð í tinginum ogvar beint í vinnunevndina. Grundin til at fiskidagarnir bert verða ásettir fyri tað, sum er eftir av hesum kalendaraárinum er, at lógin um vinnuligan fiskiskap fer úr gildi á nýggjárinum.
Landsstýrið hevur boðað frá, at kvotaskipanin ikki kemur í gildi næsta ár, so fiskidagar verða ásettir fyri 2018. Tað ber bara ikki til at gera tað fyrr enn ein nýggj lóg um vinnuligan fiskiskap er samtykt.
Vinnunevndin hevur kallað hesi á fund:
Kl. 9.15: Vága Útróðrarmannfelag
Kl. 9.45: Meginfelag Útróðramanna
Kl. 10.15: Felagið fyri Línuskip
Kl. 10.45: Felagið fyri Trolbátar
Kl. 11.45: Føroya Fiskimannafelag
Kl. 13.00: Fiskidaganevndin
Kl. 13.30: Føroya Reiðarafelag
Kl. 14.00: Føroya Skipara- og Navigatørfelag
Kl. 14.30: Høgni Hoydal, landsstýrismaður í fiskivinnumálum saman við umboðum fyri VØRN og Havstovuni
Bjarni Hammer, Javnaðarflokkurin, er formaður í vinnunevndini.
Umframt vinnunevndina, sum hevur fund mánadagin, hevur eisini landsstýrismálanevndin fund týsdagin. Nevndin skal viðgera tríggjar kærur um Høgna Hoydal, landsstýrismann, og eina klagu um Henrik Old, landsstýrismann.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað er altíð eitt sindur løgið at eygleiða skapanina av nýggjum mantraum. Ja, nýggj eru tey jú sjálvdan. Tað eru sum oftast gamlir sannleikar, sum verða fingin til lívs aftur, endurtikin óendaliga og samtykt sum loysn uppá allar trupulleikar.
Herfyri las eg eina grein um Saltsiloina hjá Helga Eidesgaard og Hans Mols Mortensen, har teir siteraðu Voltaire, sum ávaraði ímóti at gera tað besta til fíggindan hjá tí góða. Fáir dagar eftir hevði Sjúrður Skaale eitt innlegg um stjórnarskipanina við yvirskriftini ”Tá tað besta forðar tí góða”, ið tók støði í júst hesum sama: ”stundum er tað besta tann størsti fíggindin hjá tí góða”. Eitt mantra var borið í heim, sum eg síðani havi hoyrt endurtikið í heilt ómetaliga nógvum ymiskum høpum og betri closing argument skal man eisini leita leingi eftir.
Voltaire er sum kunnugt ikki føddur í gjár og hann hevði sjálvandi so æviga rætt. Professionelt, persónliga, politiskt, ja á øllum lívsins økjum er tað eyðvitað, at tað ikki nyttar nakað, at vit bíða eftir tí stóra vinninginum. Góðir lutir fara framvið, um ikki vit eru nøgd við tað, sum vit hava og fáa eyguni upp fyri gleðini við tær meira gerandisligu loysnirnar. Við hesum í huga verður lívið eitt spæl. Politikkur verður rímiligur, hjúnafelagin fyrikemur áhugaverdur, starvið uppfyllir allar ambitiónir og best av øllum, so ber til at hyggja eftir stórt sæð øllum í sjónvarpinum, uttan at vera við at doyggja av irriterilsi.
Tílíkt kann gott ræða meg eitt lítið sindur og tí er tað eitt befríilsi, at eg arbeiði við list, sum helst er tað eina øki, har hetta sera effektiva mantraið ikki riggar. Vit hoyra ongantíð listafólk siga, at man ikki skal stremba eftir tí besta ella at man má royna at halda tað heila niðri á einum støði, sum er til at fáast við. Listin fær ikki verið til niðri á tí javna og tað hevði Voltaire, sum setti listina hægri enn veruleikan, helst verið tann fyrsti til at verið samdur við mær í. Fyri listina er tað góða fíggindin hjá tí besta. Og tí er tað spell, at tað verða brúktar fleiri resursur uppá ta góðu listina enn uppá ta bestu listina, at tann góða listin fær eitt betri og meira framstandandi pláss á framsýningum, listasøvnum og í listabókum enn tann besta listin og at almennir pengar í størri mun fara til ta góðu listina heldur enn ta bestu listina. Góða listin er góð og vit vilja fegin hava meira av henni, men tað má ikki vera teirri bestu listini at bága. Vit skulu gloyma alt um tíðarinnar mantra og fagna tí besta - tað kann væl vera, at lívið ikki gerst eitt spæl, men tað verður nógv meira áhugavert.
(IS)


text:
Zhengzhou
Zhengzhou er ein býur í Kina og høvuðsstaður í Henan landslutinum. Býurin er eisini prefekturat. Fólkatalið í prefekturatinum var 8.626.505 í 2010, meðan tað í sjálvum býnum var 3.132.000.
Býurin er politiskur, økonomiskur, teknologiskur og útbúgvingar miðdepil í Hanan landslutinum. Býurin er eisini miðdepil fyri ferðsluna í Miðkina.
Býurin liggur á syðra áarbakka á Gulu Ánni (Huang He / Yellow River), og er ein av teimum átta fornaldarligu høvuðsstaðunum í Kina.
Kend fólk úr Zhengzhou[rætta | rætta wikitekst]
- Bai Juyi (772 – 846), Tang Dynasty skald.
- Deng Yaping (1973 – ), fýra ferðir Olympiskur meistari í borðtennis fyri kvinnur, eisini seks ferðir heimsmeistari í borðtennis.
- Du Fu (712—770), Tang Dynasty skald, føddur í Gongyi (nú í Zhengzhou).
- Wei Wei (1920—2008), ein nútíðar rithøvundur.


text:
30 sep. 2016
Vitjan av Jógvan Horn frá DNV-GL
“Tosa við klassan áðrenn skipið skal í dokk”
Jógvan Horn, ið áður hevur undirvíst á Vinnuháskúlanum, starvast í dag sum sýnsmaður hjá DNV-GL og fæst við at sýna skip fyri klassan. Sambært Jógvani, er tað av alstórum týdningi, at tosa við klassan, áðrenn skipið skal í dokk, um klassakrøvini og møgulig sýn, ið eru fyri. Hetta kann eisini fáa fíggjarligan týdning fyri reiðaríið, ið kann biðja um eitt samlað tilboð upp á alt, ið skal gerast, frá veitaranum. Tá ið skipið er í dokk, er harumframt týdningarmikið, at vakthavandi manning er á staðnum og fylgir við arbeiðnum, ið verður gjørt.


text:
Bárður Nielsen ilskaðist í síðstu viku um, at Poul Michelsen noktaði at møta á altjóða fundi í Danmark. Men skulu føroyskir politikkarar standa til pynt, ímeðan Anders Samuelsen tekur avgerðir um føroysku tjóðina?
Í síðstu viku kom fram, at ein samstarvsavtala ímillum Føroyar, Ísland og Grønland ikki verður góðtikin av danska uttanríkisráðharranum, Anders Samuelsen. Talan er um eina yvirlýsing ímillum londini í útnorði, har staðfest verður, at londini vilja arbeiða saman. Talan er ikki um ítøkiliga staðfestar skyldur mótvegis hvørjum øðrum, men hinvegin er talan um eina yvirlýsing, sum skal binda londini til at samstarva um felags avbjóðingar í útnorði.
Men tað var at ganga ov nær at málsøkinum hjá danska yvir-uttanríkisráðharranum, Anders Samuelsen. Undir-uttanríkismálaráðharrin, Poul Michelsen tók avleiðingarnar av, at Anders Samuelsen ikki toldi, at Grønland, Ísland og Føroyar arbeiddu saman uttan at spyrja donsku stjórnina um loyvi, og tí fór hann ikki á fundin um arktis í síðstu viku. Tað ber sjálvandi til at kjakast um, hvørt landsstýrimaðurin skuldi verið farin á fundin, men hin nógv týdningarmiklari spurningurin er: Hvussu kunnu vit góðtaka, at okkum verður noktað at samstarva við frændur okkara í útnorði?
Evropiska samveldið er í tvíningum, veðurlagsbroytingarnar eru veruliga farnar at síggjast, og næsta ár verður ein strandalandasamráðingarpartur afturat, tá ið Bretland ikki verður partur av ES longur. Fyri føroyingar allar, átti tað at verið eyðsýnt, at hesar avbjóðingar eru best loystar við teimum, ið eru í sama báti sum vit. Tað verður so ikki við Anders Samuelsen á odda, at føroyski búskapurin heldur fram við sínum góða vøkstri seinastu árini.
Nú allur føroyskur politikkur er um at fara í fisk, áttu allir føroyingar – fólkavaldir sum aðrir – at steðgað á og spurt seg sjálvar, um ríkisrættarliga støðan er haldbar? Um føroyingar ikki so frætt sum kunnu gera yvirlýsingar saman við tjóðum, sum púra eyðsýnt hava somu avbjóðingar sum vit, mugu vit taka ábyrgd av okkara egna uttanríkispolitikki beinavegin! Søgan var tann sama í Norðurlandaráðnum í ár, tá ið danska grundlógin varð nýtt til at forða føroyingum í at samstarva við onnur norðurlond. Vit kundu ikki gerast partur av norðulendska samstarvinum, tí tað gekk sambært donskum betongjuristum ímóti ríkis-“felagsskapinum.”
Formaður Sambandsfloksins var greiður á málinum, tá ið hann legði eftir Poul Michelsen fyri ikki at møta á altjóða fundi. Men Bárður Nielsen svaraði ongantíð fyri, um tað er vert at luttaka á tílíkum fundum, tá ið okkara avgerð ikki verður vird. Tí sjálvandi skulu føroyingar og vinatjóðir okkara í útnorði hava frið at loysa felags avbjóðingar, uttan at Anders Samuelsen, Lars Løkke ella onkur triði blandar seg uppí.


text:
Um at møta til sýn
Tá ið akfar verður boðað til sýn, hevur eigarin (nýtarin) skyldu at møta til ásettu tíð og á ásetta staði. Um hetta ikki liggur fyri, skal hann í góðari tíð frammanundan, tó í seinasta lagi dagin fyri, biðja um aðra sýnstíð. Um akfarið ikki er møtt frammanfyri innkoyringina til sýnshøllina til ásetta tíð, verður tað skrásett sum ikki møtt til sýn.
Sambært Ferðslulógini § 64 a og b, stk. 3 og § 64 c, stk. 4, er galdandi at um ikki verður møtt til ásettu skoðan, skal gjald verða goldið, ið er sama upphædd sum árliga gjaldið fyri tíðarvissa skoðanina.
Akfar sum er skrásett sum ikki møtt til sýn, fær síðan sendandi eina áminning við áheitan um at biðja sær nýggja tíð til sýn. Møtir akfarið framvegis ikki til sýn, verður málið latið løgregluni til tøku av nummarspjøldrunum.


text:
Sambært ferðslulógini §11, so skulu øll akfør vera skrásett áðrenn tey verða tikin í nýtslu.
Sambært Kunngerð nr.34 frá 1983, §2, fer skoðan og skráseting av akførum fram á Akstovuni.
Sambært Kunngerð nr.81, frá 2008, §1, gevur Akstovan eigara (nýtara) av akfari skoðanarboð tá ið akfarið er 4 ára gamalt, og síðani annað hvørt ár (tá ið talan er um vinnuakfør, tó á hvørjum ár
Hesi akfarasløg eru skrásetingarskyldug:
1. Persónbilar (herundir eisini bussar).
2. Vørubilar
3. Lastbilar.
4. Viðfestir vognar til bilar (herundir kampingvognar)
5. Leguvognar
6. Motorsúkklur
7. Prutl
8. Lendisakfør


text:
Manntal var ein hending, har farið var í hvørt hús í landinum við tí fyri eyga, at tekna eina breiða og neyva hagtalsmynd av Føroyum.
Á eini slíkari fólkateljing ber til við hagtølum at lýsa landið út í æsir og gera samanberingar við onnur lond. Alt tilfarið, sum verður savnað inn, verður brúkt til hagtøl og einki annað.
Vitanin, sum fæst á einum manntali, kemur nógvum pørtum í landinum til góðar. Politikarar og fyrisiting kunnu byggja avgerðir á neyvari vitan. Skúlar og granskarar fáa dagført nýtt føroyskt tilfar.
Áhugafeløg og aðrir felagsskapir fáa betri grundarlag fyri sínum arbeiðir.
Ein fólkateljing er eisini ein hending, sum ST mælir øllum londum í heiminum at halda. Tað gevur eina vitan um støðuna í heiminum. Næstan øll lond í heiminum hava hildið ella ætla at halda manntal. ST heitur á lond um halda manntal so nær 2010 sum gjørligt. Í Føroyum verður fólkateljingin í 11. november 2011. ST mælir eisini til, at lond halda manntal minst 10unda hvørt ár.
Fyrsta manntal var hildið í Føroyum í 1769 og síðani hava 27 fólkateljingar verið. Tær geva allar eina tíðarmynd av føroyska samfelagnum eitt ávís ár og geva samtundis eina lýsing av, hvussu Føroyar eru broyttar øll hesi árini. Seinasta manntal í Føroyum var í 1977.


text:
Jólakringla (úr bókini "Leskilig jól")
Arbeiðsháttur
Arbeiðsháttur:
- Loys gerina upp í flógvu mjólkini
- Sker smørið í smáar bitar og morla í hveitimjølinum
- Blanda alt tilfarið saman og elt væl, til deiggið sleppir ílatinum
- Set deiggið at ganga á flógvum staði í uml. 30 min.
- Píska smørið, sukrið og kanelið væl saman
- Knúsa makrónirnar
- Flys súreplini og rív grovt
- Rulla deiggið út til ein fýrakant uml. 25x80 cm á mjølstroytt borð
- Smyr smørblandingina á deiggið, stroy makrónurnar og rivnu súreplini omanyvir
- Rulla saman eftir langsíðuni og legg á bakipappír í bakarovnsskuffu. Evna til eina kringlu. Legg skoytið niðureftir
- Sker eina djúpa foyru eftir longdini niður í kringluna og trýst á, so kringlan breiðkar
- Set at ganga á flógvum staði í 30 min.
- Pensla kringluna við samanpískaða egginum og stroy heslinøtuflykrurnar og perlusukurið omanyvir
- Hita ovnin til 200° og baka mitt í ovninum uml. 20 min.
Hugskot: Tú kanst gera tvær longdir í staðin fyri eina kringlu
Úr bókini Leskilig jól
TilfarTilfar:
25 g av ger
1 dl av flógvari mjólk
100 g av smøri
Uml. 300 g av hveitimjøli
1 egg
2 súpisk. av sukri
Súreplafylla:
100 g av smøri
100 g av sukri
2 tesk. av kaneli
50 g av makrónum
1½ súrepli
Omanyvir:
1 samanpískað egg
20 g av heslinøtuflykrum
2 súpisk. av perlusukri


text:
Verkætlan
Heiti:
Máltøka hjá føroyskum børnum
Vegleiðari:
Dorthe Bleses, professari á Center for Børnesprog, Institut for Sprog og Kommunikation, Syddansk Universitet.
Hjálparvegleiðarar:
Hjalmar P. Petersen, dr. phil., lektari í málfrøði á Føroyamálsdeildini
Zakaris Svabo Hansen, adjunktur í málfrøði á Føroyamálsdeildini
Um verkætlanina:
Áhugin fyri fyrstu málmenningini hjá børnum er vaksin nógv tey seinnu árini, og tað kemst serliga av, at tað vísir seg, at granskarar kunnu vísa á samband millum málmenningin, t.d. orðanøgd og málfatan, og hvussu væl børnini seinni duga at lesa.
Ein partur av verkætlanini er at menna eina føroyska útgávu av teimum sonevndu CDI-foreldrafrágreiðingunum (MacArthur-Bates Communicative Development Inventories). Við støði í hesum frágreiðingum ber til at gera eina skipaða og empiriskt grundaða lýsing av, hvussu føroysk børn menna málið. CDI verður brúkt í fleiri enn 60 londum. Við kanningini ber eisini til at bera saman málmenning hjá føroyskum børnum og børnum í øðrum londum.


text:
Tilverugrund
Vit skapa møguleikar og tryggleika í fíggjarviðurskiftum
Hugmynd
Fremsta val føroyinga
Virkisætlan
Vit skulu við nærleika og nærlagni skapa varandi og lønandi sambond við kundar okkara við denti á ráðgeving, sum er lagað til tann einstaka kundan. Har tørvur ikki er á ráðgeving, skulu kundar okkara í størst møguligan mun kunna sjálvavgreiða síni vanligu bankaviðurskifti.
Virðisgrund
- skapa lønandi vøkstur
- veita góða ráðgeving, við kundanum í fokus
- veita tíðarhóskandi og brúkaravinarligar tænastur
- skapa eitt mennandi arbeiðspláss
- vera føroyska samfelagnum at gagni


text:
Persónligt frælsi
Vit vilja, at øll menniskju, uttan mun til aldur, kyn, uppruna, trúgv, sosiala støðu og kynsligan samleika, skulu hava somu rættindi at liva og virka í Føroyum.
Vinnuligt frælsi
Vínnulívið skapar búskaparliga grundarlagið undir samfelagnum og skal sum høvuðsregla rekast í privatum høpi. Tað almenna skal avmarka sín leiklut mest møguligt, og høvuðsuppgávan er at
tryggja, at vinnan er burðardygg.
Tjóðskaparligt frælsi
Framsókn vil, at Føroyar gerast fullveldi. Bert ein fræls tjóð kann gerast fullgildugur limur í altjóða samfelagnum, við øllum teimum fyrimunum og skyldum hetta inniber.
22. Jul 2011
Haldi, at greinin hjá Tobba lýsir sera væl munin á tí, sum eg fegin vil røkka í politikki og tað, sum hann vil.
Tobbi má við jøvnum millumbilum hølva okkum øll av – vinir ella fíggindar hvør um annað. Hesa ferð má eg so bara taka...
20. Jul 2011
Framsøkin ungdómur tekur fult og fast undir við Poul Michelsen viðvíkjandi málinum um Stjórnarskipan Føroya.Tað er sjálvsagt at Føroyar skulu hava sína egnu Stjórnarskipan – Grundlóg, kalla tað hvat tú vilt. Megnar arbeiði, ið nevndin hevur lagt í at gera eina sjálvstøða stjórnarskipan fyri Føroya...
17. Jul 2011
Syndarliga lagnan hjá Stjórnarskipan Føroya vísir, at okkara tjóðskaparpolitikkur er á vandakós.
12½ ár ella 4.550 dagar hevur tað tikið at gera eina nýggja stjórnarskipan (grundlóg) fyri Føroyar. Nevndin er nú loksins liðug við sítt arbeiðið og er komin á mál.Álitið um nýggja Stjórnarskipan fyri Føroyar...
01. Jul 2011
Greinin, ið stóð í Berlingske Tidende 28.06.11, verður endurgivin við loyvi frá Margrethe Kähler, konsulent i Ældre SagenFremtidens ældre efterlyser andre nye boformer
Københavns Kommune vil gerne have ældre tidligere på plejehjem. Allerede når ældre får 12-15 timers hjemmehjælp, vil kommunen begynde at snakke plejebolig med...
22. Jun 2011
Grein eftir Fróða Magnussen
Samanumtøka
Ætlanin við hesi grein er at geva eitt íkast til samfelagskjakið, tí verandi kjak ber á tann bógvin at tey, sum tørva meira frá landinum hava verið at hoyra í miðlunum, meðan vit nærum ikki viðgera, hvussu hesin tørvur skal fíggjast.Í hesi...
28. Mai 2011
Vit eru noydd at gera nakað munagott fyri at loysa tann ovurhonds stóra trupulleikan vit hava innan eldrarøktina.Sannlíkt er, at samfelagið – tey fyrstu nógvu árini – ikki verður ført fyri at loysa hendan trupulleika.Kunnu vit góðtaka at eldra fólkið, sum hevur tørv á hjálp,...
25. Mai 2011
Semja er millum omanfyri nevndu flokkar um, at ásetingin av makrelkvotuni fyri árið 2011 í byrjarnarstøðinum er ein serstøk støða.Hetta kemst av, at ongin semja fekst í lag millum strandalondini og Ísland um eitt býti av makrelveiðini. Samsvarandi hesum hava Føroyar á sama hátt...
24. Mai 2011
Makrelveiðan – nýggir møguleikar ella bara meira klandur ?Arbeiðshátturin hjá uttanlandsnevndini í makrelmálinum hevur sáa iva um mannagongdina, um samráð millum nevndina og landsstýrið kann brúkast til slíkar samráðingar.
Nevndin hevur – við samráði síni við landsstýrismannin – ikki gjørt tilgongdina greiðari. Tíbetur stóðst ikki størri...


text:
Nú er staðfest at tilburðurin í gjár, tá ein bilur koyrdi inn í eina mannamúgvu í Charlottesville, hevur kravt trý mannalív. 19 onnur hava fingið løstir.
Politiið hevur handtikið ein 20 ára gamlan mann og skuldsett hann fyri hendingina.
Fólkini sum vórðu ákoyrd tóku lut í eini mótmælisgongu ímóti Ku Klux Klan og høgravíðgongdum, hava eygnavitni sagt fyri AP.
Ófriðurin er kyknaður eftir at myndugleikarnir hava boða frá at ein standmynd skal takast niður. Standmyndin er av Robert E. Lee, sum var herovasti hjá suðurstatunum undir amerikanska borgarakrígnum.
Um tú veitst okkurt, sum VP ikki veit - skriva so til vp@vp.fo


text:
S. og T. fóru til neyta. Komnar fram í Todneshagan, sóu tær eina konu, ið var í ljósamorreyðum klæðum við hvítum bandi um lívið, ið leiddi eina ljósareyða kúgv.
T. læði at og rak spott við S. yvir hesa fremmandu konu og segði: “Hvat er hattar fyri eitt býtt fyl, ið har gongur?”
Margháttliga var konan klødd og meira enn tað: hon var ógvuliga ljót at síggja til.
Tá ið tær báðar, S. og T., komu í neytini, var tann margháttliga konan har. - Hon kom at standa eitt sindur til viks fyri T. og nevaði ímóti henni.
Hon setti seg so undir hvørja kúgv, og tóktist at mjólka. T. tordi einki at gera nú. Hon var vorðin reiðuliga bangin. Og tí mátti S. mjólka øllum kúnum.
Hvørja ferð S. kom til eina kúgv, har tann fremmanda konan sat, rýmdi tann fremmanda undan. Men hóast hon hevði tókst at mjólka so hugaliga, vórðu kýrnar hvørki niðursaldar ella mjólkaðar.
Tá ið liðugt var at mjólka, fóru S. og T. úr neytunum. Samtíðis fór fremmanda konan, sum tær nú hildu vera eina huldukonu, eisini til gongu, longur fram á vegin.
Henda søgnin skal vera sonn. Og S. livir enn.
Andreas Weihe: “Søga og søgn”, 1933


text:
Stevna
Keypmannahavnaryvirlýsingin um átrúnað í almenna rúminum
Vit á altjóða gudloysingaráðstevnuni “Gods & Politics”, hildin í Keypmannahavn 18. til 20. juni 2010, lýsa hervið hetta:
- Vit viðurkenna óavmarkaða rættin til trúarfrælsi (1) og at frælsi at íðka ein átrúnað bert er avmarkað av at rættindini hjá øðrum vera vird.
- Vit halda, at almennur politikkur skal byggja á fakta og skilvísi, ikki dogmur. (2)
- Vit sláa fast, at neyðugt er við einum samfelag, ið byggir á fólkaræði, mannarættindi og lógir. (3) Søguliga eru tað tey mest sekuleru samfeløgini, ið klára seg best. (4)
- Vit sláa fast, at tað einasta rættvísa stýrislagið í einum fólkaræði er sekulert. Staturin er óheftur í trúarspurningum og tekur ikki nakran framum nakran annan. (4)
- Vit sláa fast, at stjórnin eigur ikki at blanda seg í privatlívið, um rættindini hjá øðrum vera vird. (5)
- Vit góðtaka rættin hjá bæði trúgvandi og ikki-trúgvandi at luttaka í almenna rúminum og vera viðfarin eins.
- Vit góðtaka fast talu- og skrivifrælsi hjá øllum. Einastu avmarkingar eru tær, sum eru niðurfeldar í altjóða lóg, lógir, sum allar stjórnir áttu at fylgt (6). Vit mótmæla øllum blasfemilógum, umframt avmarkingum av rættinum at finnast at átrúnaði ella avmarkingum av ikki-átrúnaðarligum sjónarmiðum. (7)
- Vit sláa fast, at øll eru eins fyri lógini og at minnilutabólkar ikki eiga at fáa sersømdir, eins og átrúnaðarligir dómstólar ikki skulu kunna nýtast til sivil rættarmál.
- Vit sláa fast, at mismunur eigur ikki at verða gjørdur í samband við starvssetanir, uttan tá talan er um átrúnaðarligar leiðarar. Vit sláa eisini fast, at sosialar tænastur eiga ikki at verða givnar grundað á rasu, trúgv, kyn, stætt ella kynsliga orientering. (8)
- Vit sláa fast, at serlig atlig skulu ikki takast til átrúnað í politikki og í almenna rúminum. Ein ávísur átrúnaður skal heldur ikki frítakast frá skatti og fáa statsstuðul til virksemi sítt, sum stríðir móti ikki-trúgvandi og fólkum við øðrum átrúnaðum.
- Vit stuðla rættinum til sekulera útbúgving og sláa fast, at undirvísing í kritiskari hugsan er neyðug. Eisini er neyðugt við frálæru í muninum millum trúgv og skilvísi sum vegvísarar til vitan, eins og frálæru í ymiskum átrúnaðum (9). Vit stuðla frælsari hugsan og frálæru í vísindum uttan átrúnaðarliga uppíblanding og eru ímóti allari indoktrinering.
Viðtikið av ráðstevnuni
Keypmannahavn 20. juni 2010
(1) Grein 18 í Altjóða Mannarættindayvirlýsingini og grein 18 í altjóða avtaluni um sivil og politisk rættindini.
(2) Í 21. øld mugu samfeløg byggja á objektiva vitan og tankar bygdir á vísindaligar sannroyndir, innan teir lógarkarmar, sum altjóða mannarættindi seta. Átrúnaðir eru bygdir á trúgv og vegleiddir av mytum og slatri, tulkað av einari sjálvshevjandi prestastætt. Átrúnaðir hoyra tí ikki heima í almenna lívinum, men bert í tí privata.
(3) Bruxellesyvirlýsingin frá 2007.
(4) Samfelagsgransking vísir, at tjóðir við einari átrúnaðarligari stjórnir klára seg illa innan grundleggjandi sosial og økonomisk vísitøl, so sum talið av brotsverkum og fongsulsrevsingum, livialdur, negativu avleiðingarnar av seksualiteti og í at tryggja framgongd og trivnað. They mest sekuleru, framkomnu londini klára seg altíð betur.
(5) Staturin eigur á ongan hátt at revsa nakran bólk, ella geva nøkrum bólki ein fyrimun.
(6) Greinirnar 19 og 20 í altjóða avtaluni um sivil og politisk rættindini.
(7) Viðmæli 1805 (2007) hjá tingnevnd Europaráðsins.
(8) Grein 14 í europeisku samtyktini um mannarættindi og grundleggjandi frælsi.
(9) Grein 14 í Viðmæli 1720 (2005) hjá tingnevnd Europaráðsins.
Eitt svar to “Stevna”
-
Gudloysi » Blog Archive » Samandráttur av aðalfundinum 2011 Says:
august 31st, 2011 at 18:47
[…] Stevna […]


text:
Ógloymandi dagur í Torm
Fríggjadagurin 26. januar 2018 gjørdist ein dagur, sum ikki verður gloymdur í bræði í danska reiðarínum Torm. Jacob Meldgaard, forstjóri, slapp at ringja við gitnu klokkuni á New York Stock Exchange og kundi samstundis boða frá, at innsavningina av nýggjum partabrøvum upp á 100 mió. dollarar var rokkin.
“Eg eri sera fegin um, at Torm hevur fingið nýggjar íleggjarar, ið taka undir við bjartskygdu metingum okkara á gasstangaskipamarknaðinum og vónirnar um One Torm pallin. Nú eru vit før fyri at gera íløgur í skip fyri sera áhugaverdar prísir - og samstundis hava skot í byrsuni til aðrar møguleikar," segði Jacob Meldgaard í tíðindaskrivi um avgreiddu partabrævasøluna.
Og so kundi hann annars njóta løtuna í New York Stock Exchange saman við fleiri av nevndarlimunum í Torm.
Kelda: maritimedanmark.dk


text:
Føroyska Sjómansmissiónin
06.01.2018 - 19:57
Tað sigur skiparin á Nýborg, Martin Midjord, eftir at teir klokkan 16.30 í gjár fingu ein sjógv.
Teir vóru staddir millum Føroyar og Hetland ávegis á makrelfiskiskap í ES-sjógvi, tá teir brádliga fingu ein sjógv, sum breyt tveir stórar rútar inn í bakborð á brúnni.
Sjógvurin fossaði inn á brúnna, niður gjøgnum leytarin og inn í fleiri kømur.
Sjógvur kom eisini niður í galluna gjøgnum eymhettuna.
- Tá eg sigi, at støðan kundi verið verri, meini eg við, at stýrimaðurin, sum sat beint við rútarnar, sum brotnaðu, merkti eitt óvanligt rull, hugdi upp og sá brotið koma.
Hann leyp upp úr stólinum og ætlaði at leypa niður í leytarin, men fekk ikki tíð.
Hann fekk bæði glaspettir og nógvan sjógv á seg og var slongdur yvir ímóti stýriborði. Sjógvurin kom skolandi yvir í stýriborð, tí skipið legði seg nógv av brotinum. Tað var so mikið nógv av sjógvi inni á brúnni, at eg stóð upp undir knæ við skiparastólin í stýriborð, sigur Martin.
- Alt, sum vit nurtu við á brúnni, gav stoyt, tí yvirgangur kom í elskipaninna av nógva sjógvinum. Tað eru sera nógv tól og elútgerð á brúnni, og fleiri av tólunun nýta nógvan streym. Tí er sera vandamikið, tá yvirgangur kemur í tílíka útgerð og menn standa í sjógvi.
Bjargingarbáturin sum stóð í bakborð, har brotið kom, var skriktur úr haldaranum og slongdur yvurum skipið og lá uppblástur fram við stýriborð. Vit kvettu línina og lótu hann fara, sigur Martin.
Kvikur maskinmaður
Tíbetur var maskinmaðurin bæði skilagóður og kvikur, so hann fekk sligið streymin frá brúnni og restini av skipinum rættiliga skjótt. Annars kundi vandi verið fyri at eldur kom í av yvirganginum. Høvuðsmotorurin steðgaði elektronist, tí yvirgangur kom í elskipaninna.
Teir slerdu elektroniska stýrisskipaninna frá, so teir kundu starta motorinum aftur. Teir fingu motorin í gongd aftur, fingu stýriskipaninna at rigga so mikið, at teir fingu lagt skipið uppí vindin.
- Eystur- og Vesturbúgvin sigldu tætt hjá okkum, tí teir skuldu til sama “kontrolpunkt” sum vit, og skuldu eisini á makrelveiðu í ES-sjógvi. Vit fingu samskift við Eysturbúgvan um støðuna og fingu teir at ringja eftir tyrluni, tí stýrimaðurin hevði brotið armin í tveimum støðum og brotið øsubeinið av fallinum. Samstundis vistu vit ikki, um hann hevði fingið annan skaða. Veðrið var ikki so ringt, einar 17-24 m/sek og vit sigldu við sjey míla ferð. Skip fiskaðu nærhendis, so veðrið var ikki so ringt, men vindurin var aftan tvørs og so kom hetta brotið so brádliga. Eystur- og Vesturbúgvin fylgdu okkum ávegis móti Føroyum til Vædderen og Brimil komu, sigur Martin.
Rós til tyrlumanningina
- Tyrlumanningin gjørdi eitt sera gott arbeiði. Teir loraðu ein mann niður og hann hevði ein “stól” við, sum stýrimaðurin varð bundin í. So vóru báðir hivaðir upp í tyrluna, sum fleyg stýrimannin til Landssjúkrahúsið. Rós og tøkk skal tyrlumanningin fáa frá okkum, sigur Martin Midjord.
Nýborg liggur nú á Runavík, har elskipanin, navdiska útgerðin og annað, sum hevur fingið skaða, skal kannast og gerast aftur.
Hendingin minnir okkum á, at sjólívið er vandamikið og tí unna vit sjófólkunum góð skip og góðar arbeiðsumstøður.
Eisini eiga øll tøkk uppborðna, sum biðja fyri sjófólkunum.
Les eisini: Reiðari: Stýrimaðurin varð skolaður eftir dúrkinum á brúnni
Mynd: Føroyska Sjómansmissiónin
Mynd: Føroyska Sjómansmissiónin
Mynd: Føroyska Sjómansmissiónin


text:
Flogskiparin Tammie Jo Shults blivur róst til skýggja í USA, fyri hennara leiklut í at fáa flogfarið hjá Southwest Airlines niður í øllum góðum, tá ið ein motorur sprongdist og ein rútur fór ígjøgnum og eitt ferðafólk doyði.
Tað vóru heili 149 fólk við flúgvarnum, so ólúkkan kundi verið nógv størri, men Tammie handlaði skjótt og neyðlendi flogfarið, so bara eitt fólk doyði og sjey fingu skaða.
Eitt ferðafólk segði aftaná hendingina, hann var ein fyrrverandi flogskipari í US Navy, at hon hevðir nervar av stáli og hon hevði stórt rós uppiborið, ein sonn hetja.
Her kunnu tit lesa meira um hendingina, klikk her “Southwest passenger died after broken plane windoys nearly sucked her out”.
Her mynd av flogfarinum og sprongda motorinum.
SáH


text:
Orð og lag: Steintór Rasmussen
Eg havi savnað fløskur, eitt ótal er av teim.
Tær rekast um alt landið, og einaferð var ein,
hon sjáldsom var á liti, av glasi og av skap,
og á tí runda hálsinum ein løgin proppur sat.
Eg tók ta góðu fløsku upp í mína hond,
og tá eg rykti proppin av, til sjóndar kom ein ond.
– Á, takk tú góða barnið, tú bjargað hevur mær.
Ynski trý tú eigur, eg alt kann geva tær!
Skal eg velja súkklu ella skjótan hest?
Eitt teppi, sum kann flúgva, hvat tørvar mær nú mest?
At duga væl at rokna, at síggja babba meir?
At ongin aftur argar, mín hundur ikki doyr?
Nei, ei er lætt at vita, hvat eg skal ynskja mær.
Um friður er í heiminum, og trygt hjá mær og tær.
Um ynski eitt er eftir, lat onkran fáa tað,
sum er í neyð og vónar, at fáa hjálp í dag.


text:
Nýggja útgávan hja Námi Martin Luther - munkurin, sum broytti heimin er ein teknirøð, sum kann brúkast í kristni og søgu í 6., 7. og 8. flokki.
Nám gevur teknirøðina út eftir áheitan frá fólkakirkjuni í sambandi við, at 500 ár eru liðin siðan reformatiónin tók seg upp. Dann Vinther hevur umsett teknirøðina og upprunahvøundar eru Johannes Saurer og Ulrike Albers. Günter Schuchardt hevði søguligu viðgerðina um hendi, og týska upprunaheitið er Martin Luther - ein Mönch verändert die Welt (2016). Teknirøðin knýtur seg til temasíðuna um Luther á undirvísingarportalinum Snar.
Nýggja teknirøðin um Luther telur 28 blaðsíður og fæst í bókabúðunum fyri 98 krónur.
Í teknirøðini verður spurt, hvat er so serligt við Martini Luther, sum ger at vit enn tosa um hann 500 ár seinni?
Sagt verður millum annað, at sum ein heilt vanligur, ungur munkur varnaðist hann, at okkurt var fullkomiliga galið við tí almáttugu kirkjuni. Martin Luther setti lívið í váða fyri sína trúgv, noktaði at víkja fyri hægstu myndugleikunum og helt á við at fylgja síni samvitsku. Hann slóðaði fyri átrúnaðarligum frælsi og eggjaði til aktiva mótstøðu ímóti følskum uppáhaldum.
Hóast hann ikki var eitt lýtaleyst menniskja, skapti hansara djarva mótstøða ímóti myndugleikunum grundarlag fyri tí frælsa lívinum, sum vit í dag kunnu njóta.
Teknirøðin byrjar við hesum orðum:
Nevnir tú trúbótina, so slepst ikki undan navninum Martin Luther. Men, eins og í øllum øðrum stórum broytingum, ella reformatiónum, høvdu djørv vinfólk eisini avgerandi leiklutir. Philipp Melanchthon er, saman við Martin Luther, høvuðspersónurin handan trúbótina. Georg Spalatin dugir at ávirka avgerðirnar hjá prinsunum. Justus Jonas er ein hollur stuðul hjá Lutheri. Johannes Bugenhagen er skriftafaðir og ein góður vinur hjá Lutheri. Og vit mugu sjálvandi ikki gloyma konuna, Katharinu von Bora, sum tekur sær av húsarhaldinum og peningaviðurskiftunum.